text:
NKHANI YA PACHIKUTO
Kodi Baibulo Langokhala Buku Labwino Basi?
Baibulo linalembedwa zaka pafupifupi 2,000 zapitazo. Kuyambira nthawi imeneyo, mabuku ena ambirimbiri akhala akulembedwa koma pano sapezekanso. Komatu si mmene ziliri ndi Baibulo. Tiyeni tione mfundo zotsatirazi.
Olamulira ambiri anayesetsa kuchita zinthu zoti Baibulo lisamafalitsidwenso, koma sizinatheke. Mwachitsanzo, buku lina linanena kuti m’zaka za m’ma 500 mpaka 1500, m’mayiko ena omwe amati ndi achikhristu, “munthu amene anali ndi Baibulo lachinenero cha anthu wamba kapena amene ankaliwerenga, ankamuona kuti ndi wampatuko ndiponso woukira boma.” (An Introduction to the Medieval Bible) Ndipotu anthu ena omwe ankamasulira Baibulo kapenanso amene ankalimbikitsa anthu kuliphunzira, anaika moyo wawo pangozi ndipo ena anaphedwa.
Komabe, padziko lonse palibenso buku lina limene limapezeka ndi anthu ambiri kuposa Baibulo. Tikutero chifukwa chakuti Mabaibulo pafupifupi 5 biliyoni kapena mabuku ake ena, asindikizidwa m’zinenero zoposa 2,800. Zimenezi ndi zosiyana kwambiri ndi mabuku ena monga olimbikitsa nzeru za anthu, a sayansi ndi ena ambiri chifukwa ndi anthu ochepa chabe amene amapezeka nawo ndipo pakapita nthawi anthu ambiri sawagwiritsanso ntchito.
Baibulo lathandiza kuti zinenero zina zisasinthe kwambiri. Mwachitsanzo, chinenero cha ku Germany chinatengera kwambiri Chijeremani cha m’Baibulo limene Martin Luther anamasulira. Anthu amati Baibulo la King James Version lomwe linatuluka koyamba “mwina ndi buku [la Chingelezi] limene lathandiza kwambiri kuti chinenerochi chisasinthe.”
Buku lina linanena kuti Baibulo “linathandiza kwambiri anthu a m’mayiko a ku Europe komanso North America osati pa nkhani za kupembedza zokha, komanso za chikhalidwe, luso losiyanasiyana, malamulo, ndale ndiponso zinthu zina zambiri.”—The Oxford Encyclopedia of the Books of the Bible.
Zimenezi ndi zitsanzo zochepa chabe zomwe zimasiyanitsa Baibulo ndi mabuku ena. Koma kodi n’chifukwa chiyani Baibulo limapezeka ndi anthu ambiri? Nanga n’chifukwa chiyani anthu analolera kuika moyo wawo pangozi chifukwa cha Baibulo? Zifukwa zina n’zakuti: Baibulo limathandiza anthu kukhala ndi makhalidwe abwino komanso kudziwa Mulungu molondola. Limawathandizanso kudziwa mmene mavuto anayambira. Chosangalatsa kwambiri n’chakuti limathandizanso kudziwa kuti mavutowa adzatha komanso limafotokoza mmene adzathere.
Baibulo Limatithandiza Kukhala Ndi Makhalidwe Abwino Komanso Kudziwa Mulungu Molondola
Maphunziro ndi ofunika ndithu. Koma nyuzipepala ina inanena kuti, “Maphunziro . . . amene amachititsa munthu kupatsidwa mayina aulemu . . . sathandiza munthu kuti akhale ndi makhalidwe abwino.” (Ottawa Citizen) Ndipotu zimenezi n’zoona chifukwa kafukufuku wina amene bungwe lina linachita anasonyeza kuti anthu ambiri ophunzira kwambiri, kuphatikizaponso akuluakulu a bizinesi komanso a boma amakonda kuchita chinyengo, kunama, ndiponso kuba. Ndipo zimenezi “zimachititsa kuti anthu asamawakhulupirire.”
Koma Baibulo limatithandiza kwambiri pa nkhani za makhalidwe abwino komanso kuti tidziwe Mulungu. Limatithandizanso kuzindikira zinthu “zolungama, zowongoka, ndiponso njira yonse ya zinthu zabwino.” (Miyambo 2:9) Mwachitsanzo, bambo wina wazaka 23, dzina lake Stephen, nthawi ina anamangidwa ku Poland. Ali m’ndende anayamba kuphunzira Baibulo ndipo anayamba kutsatira zimene ankaphunzirazo. Iye ananena kuti: “Panopa ndikumvetsa bwino zimene amatanthauza akamati, ‘Uzilemekeza atate ako ndi amayi ako.’ Ndaphunziranso kumaugwira mtima makamaka ndikakwiya kwambiri.”—Aefeso 4:31; 6:2.
Stephen anasangalala kwambiri ndi mfundo ya pa Miyambo 19:11, yakuti: “Kuzindikira kumachititsa munthu kubweza mkwiyo wake, ndipo kunyalanyaza cholakwa kumam’chititsa kukhala wokongola.” Panopa akakumana ndi vuto linalake lalikulu amayesetsa kutsatira mfundo za m’Baibulo n’kupeza njira yabwino yothetsera vutolo. Iye ananenanso kuti: “Ndaona kuti Baibulo ndi buku lomwe lili ndi malangizo abwino kwambiri.”
Chitsanzo china ndi Maria, yemwe ndi wa Mboni za Yehova. Tsiku lina iye ananyozedwa ndi mayi wina yemwe amadana ndi a Mboni, anthu ambiri akuona. Ngakhale kuti anamulalatira kwambiri, Maria sanabwezere ndipo anangopitiriza ulendo wake. Mayi wachipongweyo anachita manyazi kwambiri ndi zimene anachitazi ndipo kenako anayamba kufunafuna a Mboni za Yehova. Patapita mwezi umodzi mayiyu anakumana ndi Maria ndipo anamukumbatira n’kumupepesa. Mayiyu anazindikira kuti Maria sanabwezere zachipongwe zija chifukwa cha zimene amakhulupirira. Zimenezi zinachititsa kuti iye ndi anthu 5 a m’banja lake, ayambe kuphunzira Baibulo ndi a Mboni za Yehova.
Yesu ananena kuti nzeru imatsimikiziridwa ndi ntchito zake. (Luka 7:35) Choncho palibe amene angatsutse kuti mfundo za m’Baibulo n’zothandiza. Baibulo limatithandiza kukhala anthu abwino. Ndipo mfundo zake “zimapatsa nzeru munthu wosadziwa zinthu,” ‘zimasangalatsa mtima’ ndiponso zimathandiza anthu kukhala ndi makhalidwe abwino komanso kukonda Mulungu.—Salimo 19:7, 8.
Baibulo Limafotokoza Mmene Mavuto Anayambira
Anthu ofufuza akafuna kudziwa zambiri za mliri wa matenda enaake, amafufuza chimene chayambitsa mliriwo. Mofananamo, kuti timvetse chifukwa chake anthu amavutika, tiyenera kudziwa chomwe chinayambitsa mavutowo. Baibulo ndi lothandiza kwambiri chifukwa limatiuza mmene mavuto anayambira komanso mmene tinalengedwera.
Buku la Genesis limanena kuti mavuto a anthu anayamba pamene Adamu ndi Hava anakana kumvera Mulungu. Zimene anachitazi zinasonyeza kuti iwo anafuna kuti azisankha okha zabwino kapena zoipa m’malo modalira Mulungu yemwe anawalenga. (Genesis 3:1-7) N’zomvetsa chisoni kuti kungochokera nthawi imeneyo, anthu anayamba kukhala ndi mtima wosafuna kuuzidwa zochita. Zimenezi zinachititsa kuti anthu asakhale ndi ufulu weniweni, azikangana, aziponderezana ndiponso kuti makhalidwe aipe kwambiri. (Mlaliki 8:9) Izi zikugwirizana ndi zimene Baibulo limanena kuti: “Munthu . . . alibe ulamuliro wowongolera mapazi ake.” (Yeremiya 10:23) Koma n’zosangalatsa kuti mavuto onse atha posachedwapa.
Baibulo Limanena Kuti Mavuto Adzatha
Baibulo limatitsimikizira kuti Mulungu amakonda anthu omwe amalemekeza ulamuliro komanso mfundo zake. Limatitsimikiziranso kuti Iye sadzalekerera anthu oipa kuti apitirize kubweretsa mavuto padzikoli ndipo limanena kuti, oipa “adzadya zipatso za njira yawo.” (Miyambo 1:30, 31) Koma limanenanso kuti “anthu ofatsa adzalandira dziko lapansi, ndipo adzasangalala ndi mtendere wochuluka.”—Salimo 37:11.
Mulungu adzagwiritsa ntchito ‘Ufumu wake’ kuti akwaniritse zimene ankafuna zoti anthu azikhala mwamtendere padzikoli. (Luka 4:43) Ufumu umenewu udzakhala boma lolamulira dziko lonse ndipo udzasonyeza kuti Mulungu ndiye woyenera kulamulira anthu. M’pemphero lachitsanzo, Yesu anasonyeza kuti Ufumu wa Mulungu ndi wofunika kwambiri kuti zinthu ziziyenda bwino padzikoli. Iye anati: “Ufumu wanu ubwere. Chifuniro chanu chichitike . . . pansi pano.”—Mateyu 6:10.
Mu Ufumu umenewu, anthu onse azidzachita zimene Mulungu akufuna podziwa kuti ndi Mlengi wawo komanso kuti ndiye woyenera kulamulira. Mavuto monga katangale, dyera, umphawi, kusankhana mitundu ndiponso nkhondo adzatha. Padziko lonse padzakhala boma limodzi, ndipo anthu onse azidzatsatira mfundo zofanana za makhalidwe abwino komanso azidzapembedza Mulungu m’njira yofanana.—Chivumbulutso 11:15.
Kuti mudzakhale nawo m’dziko latsopanoli, muyenera kuphunzira zimene Mulungu amafuna. Lemba la 1 Timoteyo 2:3, 4 limati: “Chifuniro [cha Mulungu] n’chakuti anthu, kaya akhale a mtundu wotani, apulumuke ndi kukhala odziwa choonadi molondola.” Muyenera kudziwa malamulo ndiponso mfundo zimene Ufumu wa Mulungu uzidzayendera. Zina mwa mfundo zimenezi ndi zomwe Yesu Khristu ananena pa ulaliki wa paphiri. (Mateyu, chaputala 5 mpaka 7) Mukamawerenga machaputala amenewa muziganizira mmene moyo udzakhalire munthu aliyense akamadzatsatira malangizo anzeru omwe Yesu anaperekawa.
Malinga ndi mfundo zimene zafotokozedwa m’nkhaniyi, kodi n’zodabwitsa kuti Baibulo lafalitsidwa kwambiri kuposa buku lina lililonse? Ayi. Tikutero chifukwa uthenga wake ndi wochokera kwa Mulungu. Ndipo zimenezi zikusonyeza kuti Mulungu amafunitsitsa kuti anthu amitundu ndiponso zinenero zonse aphunzire za Iye n’kudzasangalala ndi madalitso amene Ufumu wake udzabweretse.—Machitidwe 10:34, 35.
Onaninso
Kodi Tingadziwe Bwanji Kuti Baibulo Limanena Zoona?
Ngati Baibulo linachokeradi kwa Mulungu, ndiye kuti liyenera kukhala losiyana kwambiri ndi mabuku ena onse.
Baibulo Ndi Buku Lochokera Kwa Mulungu
Kodi Baibulo lingakuthandizeni bwanji kupirira mavuto anu? N’chifukwa chiyani muyenera kukhulupirira maulosi a m’Baibulo?
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


c: text/html

text:
Kodi Baibulo Limati Chiyani pa Nkhani Yodzilemba Matatuu?
Yankho la m’Baibulo
Baibulo limanena za matatuu malo amodzi okha palemba la Levitiko 19:28 lomwe limati: “Musamadziteme zizindikiro.” Mulungu anapereka lamuloli ku mtundu wa Aisiraeli n’cholinga choti asamafanane ndi anthu a mitundu yoyandikana nayo omwe ankadzilemba pathupi lawo mayina komanso zizindikiro za milungu yawo. (Deuteronomo 14: 2) Ngakhale kuti masiku ano Akhristu satsatira Chilamulo chimene Mulungu anapatsa Aisiraeli, mfundo ya mu lamuloli ndi yofunika kuiganizira.
Kodi n’zoyenera kuti Mkhristu adzilembe tatuu?
Malemba otsatirawa angakuthandizeni kuganizira mwakuya nkhaniyi:
“Akazi azidzikongoletsa . . . mwaulemu.” (1 Timoteyo 2:9) Mfundo imeneyi imagwira ntchito kwa akazi ndi amuna omwe. Tifunika kuganizira mmene zochita zathu zingakhudzire anthu ena m’malo momangochita zimene tikuona kuti zitisangalatsa.
Anthu ena amadzilemba matatuu n’cholinga chofuna kutchuka pamene ena amafuna kusonyeza kuti thupilo ndi lawo. Koma Baibulo limalimbikitsa Akhristu kuti: “Mupereke matupi anu ngati nsembe yamoyo, yoyera ndi yovomerezeka kwa Mulungu, ndiyo utumiki wopatulika mwa kugwiritsa ntchito luntha la kuganiza.” (Aroma 12:1) Choncho muzigwiritsa ntchito “luntha la kuganiza” kuti muone chifukwa chake mukufuna kudzilemba tatuu. Ngati mukungofuna kutchuka kapena kusonyeza kuti muli m’gulu linalake, kumbukirani kuti pakadzapita nthawi maganizo amenewa adzakutherani koma matatuu amene mwadzilembawo amakhalapobe. Kuganizira mofatsa cholinga chanu kungakuthandizeni kuti musankhe zochita mwanzeru.
— Miyambo 4:7.
“Zolinga za munthu wakhama zimam’pindulira, koma aliyense wopupuluma, ndithu adzasauka.” (Miyambo 21:5) Munthu akafuna kudzilemba tatuu nthawi zambiri saganizira kaye mofatsa koma matatuuwo amapangitsa kuti munthuyo avutike kupeza anthu ocheza nawo komanso ntchito. Komanso matatuu amapweteka pochotsa ndipo pamafunika ndalama zambiri. Kafukufuku komanso anthu amene amachita malonda ochotsa anthu matatuu amasonyeza kuti anthu ambiri amene ali ndi matatuu amanong’oneza bondo kuti anadzilemba matatuu.
Onaninso
Kodi Mulungu Amafuna Kuti Ndizichita Chiyani?
Kodi mukufunika kuona masomphenya kapena chizindikiro chinachake kuti mudziwe zimene Mulungu akufuna kuti muzichita? Werengani nkhaniyi kuti mudziwe yankho la m’Baibulo.

robotstxt: allowed

filter: keep


text:
King Air 300 mapulaneti zinalengedwa amatsatira ndi mitundu ya "St. Maarten Kudumphira m'madzi Club. Monga pafupifupi cockpit (VC) ndi mwambo zikumveka mwachizolowezi.
Attention in this version users FSX-SP2 will have some display problems with propelers, it may not be completely transparent when rotating. For the moment no solution exists.
Information:
Nkhani Beechcraft King Air ndi amapasa-turboprop ndege opangidwa ndi Beechcraft ku 1964.
Pamafunikanso zitsanzo zosiyanasiyana okonzeka ndi Pratt & Whitney PT6, ndi pressurized ndi mphamvu 5 kuti 9 anthu. The zitsanzo zosiyana 90 / 99 / 100 King Air, King Air 200 ndi Mfumu Air 300 / 350. The osiyanasiyana Mfumu Air ali osiyanasiyana pakati 1300 ndi 1800 kuyendetsa sitima zapamadzi (nm) ndipo akhoza kuuluka kwa okwera 28,000 mapazi 35,000 (Ft).
Mfumu Air wakhala bwino ndi kupitiriza ntchito yaikulu ntchito chifukwa cha kudalirika ntchito (liwiro, landings ndi takeoffs ku runways yochepa, lalikulu payload) ndi buku la kanyumba waukulu chitonthozo zonyamula ndi kuthekera kusintha mofulumira ndi kanyumba ntchito zachipatala. ndege awa angathe yolumikiza mizinda yonse yaikulu europeens ku Ulaya ndipo alipo kwambiri fleets a ntchito mpweya galimoto. (Source Wikipedia)


text:
TIONE ZAKALE
Malamulo Omwe Anagawanitsa Dziko
CHRISTOPHER COLUMBUS atabwerako ku ulendo wake woyamba wokafufuza malo ku America mu 1493, mafumu a ku Spain ndi Portugal anayamba kukanganirana malo omwe Colombus anatulukira. Onse ankafuna azichita malonda komanso kulamulira madera omwe Colombus anatulukirawo. Zitatere mfumu ya ku Spain inapempha Papa Alexander VI kuti athetse nkhaniyo.
MAFUMU KOMANSO APAPA ANAPANGITSA KUTI DZIKO LIGAWIDWE
Dziko la Spain, la Portugal komanso apapa ankanena kuti malo omwe Colombus anatulukira ndi awo. Mu 1455, Papa Nicholas V anauza dziko la Portugal kuti ali ndi ufulu wofufuza malo ndi zilumba zomwe zili m’nyanja ya Atlantic kufupi ndi ku Africa ndipo zimene apezezo zikhale zawo. Mu 1479, pa pangano lotchedwa Alcáçovas, Mfumu Afonso V wa ku Portugal ndi mwana wake John, anapereka zilumba za Canary kwa Ferdinand ndi Isabella omwe anali mafumu a ku Spain. Nalonso dziko la Spain linapereka ku dziko la Portugal dera la ku Africa kuti lizilamulira zilumba za Azore, Cape Verde ndi Madeira komanso lizichita malonda m’maderawa. Patatha zaka ziwiri, Papa Sixtus IV anavomereza panganoli ndipo ananena kuti malo onse omwe angatulukiridwe kum’mwera ndi kum’mawa kwa zilumba za Canary azikhala a dziko la Portugal.
John atakhala mfumu ya ku Portugal n’kuyamba kudziwika kuti John II, anayamba kunena kuti madera omwe Columbus anatulukira anali a dziko la Portugal. Koma Ferdinand ndi Isabella sanagwirizane ndi zimenezi moti anasuma nkhaniyi kwa Papa Alexander VI. Iwo ankafuna kuti maderawa akhale m’manja mwawo komanso kuti akhazikitsemo Chikhristu.
Papa Alexander VI analamula kuti dzikoli ligawidwe pawiri
Pofuna kuthetsa nkhaniyi, Papa Alexander VI anagamula kuti maderawo apite ku dziko la Spain. Anati wagamula zimenezi “pogwiritsa ntchito mphamvu zimene Mulungu Wamphamvuyonse” wamupatsa. Anagamulanso kuti dziko ligawidwe pawiri kuyambira kumadzulo kwa zilumba za Cape Verde. Anati dera lakumadzulo komanso malo onse omwe azipezeka m’derali azikhala a dziko la Spain, pomwe dera linalo linapita kumbali ya dziko la Portugal. Anagamulanso kuti dziko la Spain likhale ndi mphamvu yolamulira madera ena a kum’mawa mpaka kukafika ku India. Koma zimenezi zinakwiyitsa koopsa John II wa ku Portugal, chifukwa anthu ake anali atangotulukira kumene malo ena a ku Africa, zimene zikusonyeza kuti dera lozungulira Indian Ocean ku Africa linali m’manja mwawo.
ANALIGAWANSO KACHIWIRI
Posagwirizana ndi zomwe Alexander * anagamulazi, John II anaganiza zokambirana yekha nkhaniyi ndi Ferdinand ndi Isabella. Wolemba mabuku wina, dzina lake William Bernstein, anati: “Ferdinand ndi Isabella anavomereza zofuna za John II chifukwa ankadziwa kuti anthu a ku Portugal ndi ouma mtima. Anachitanso zimenezi chifukwa ankaona kuti iwowo ali kale ndi madera abwino a ku America.” Choncho mu 1494, dziko la Spain ndi la Portugal linasainirana pangano lotchedwa Tordesillas. Panganoli linatchulidwa dzinali potengera dzina la tauni yotchedwa Tordesillas, yomwe ili ku Spain.
Pa panganoli, anagwirizana kuti mfundo yoti adulirane malire imene Alexander ananena ikhalepobe, koma malirewo awasunthire kumadzulo. Zimenezi zinachititsa kuti Africa ndi Asia yense akhale m’manja mwa Portugal, pomwe America akhale m’manja mwa dziko la Spain. Kusuntha kwa malirewa kunachititsa kuti dera lomwe linadzakhala dziko la Brazil, lomwe pa nthawiyo anali asanalitulukire, likhalenso m’manja mwa dziko la Portugal.
Lamulo lomwe linapatsa dziko la Spain ndi la Portugal mphamvu zoti madera ena akhale m’manja mwawo komanso kuti aziteteza madera amene awatulukira, linabweretsa mavuto ambiri. Mayikowa ankagwiritsa ntchito lamuloli ngati chifukwa chomenyana ndi aliyense wofuna kulanda maderawa ndipo nkhondozi zinaphetsa anthu ambiri. Lamuloli linapangitsanso kuti anthu omwe ankakhala m’maderawa aziponderezedwa komanso kudyeredwa masuku pamutu. Linachititsanso kuti kwa zaka zambiri m’maderawa muzichitika nkhondo polimbirana malo komanso nyanja.
^ ndime 9 Kuti mudziwe zambiri zokhudza Papa Alexander VI, yemwe anali wokonda ziphuphu kwambiri, werengani nkhani yakuti, “Alexander VI Papa Amene Samuiwala ku Rome,” mu Nsanja ya Olonda ya June 15, 2003, tsamba 26 mpaka 29.


text:
ZIMENE BAIBULO LIMANENA
Mmene Mulungu Alili
Kodi Mulungu ali ndi thupi lotani?
“Mulungu ndiye Mzimu.” —Yohane 4:24.
ZIMENE BAIBULO LIMANENA
Baibulo limati Mulungu ndi mzimu. (2 Akorinto 3:17) Chifukwa cha zimenezi iye ndi wapamwamba kuposa ifeyo. Lemba la 1 Timoteyo 1:17 limati: “[Mulungu ndi] Mfumu yamuyaya imene siifa, yosaoneka.” Baibulo limanenanso kuti: “Palibe amene anaonapo Mulungu.”—1 Yohane 4:12.
Mlengi wathu ndi wapamwamba kwambiri moti sitingathe kuganizira n’komwe kuti amaoneka bwanji. Lemba la Yesaya 40:18 limati: “Kodi anthu inu Mulungu mungamuyerekezere ndi ndani, ndipo kodi mungapange chiyani choti mumufanizire nacho?” Ngakhale kumwamba komwe ndi kochititsa mantha sitingakuyerekere n’komwe ndi mphamvu za Mlengi.—Yesaya 40:22, 26.
Komabe angelo amatha kuona Mulungu komanso kulankhulana naye pamasom’pamaso. Kodi zimenezi zimatheka bwanji? Zimatheka chifukwa choti angelo nawonso ndi mizimu ndipo amakhala kumwamba. (1 Mafumu 22:21; Aheberi 1:7) Yesu Khristu ananena za angelowa kuti: “Amaona nkhope ya Atate wanga wakumwamba nthawi zonse.”—Mateyu 18:10.
Kodi Mulungu amapezeka paliponse?
“Muzipemphera motere: ‘Atate wathu wakumwamba, dzina lanu liyeretsedwe.’”—Mateyu 6:9.
ZIMENE BAIBULO LIMANENA
Baibulo silinena kuti Mulungu amapezeka paliponse ngati mphamvu inayake yosaoneka. Koma monga mmene mawu a Yesu a pa Mateyu 6:9 ndi pa Mateyu 18:10 amasonyezera, Mulungu ndi munthu ndipo ali ngati Tate. Iye amakhala kumwamba, komwe ndi ‘kumalo ake okhala okhazikika.’—1 Mafumu 8:43.
Yesu atatsala pang’ono kuphedwa ananena kuti: “Ndikuchoka m’dziko kupita kwa Atate.” (Yohane 16:28) Khristu ataphedwa, anauka n’kukhala mzimu ndipo anapita “kumwamba kwenikweniko . . . kuti aonekere pamaso pa Mulungu.”—Aheberi 9:24.
N’chifukwa chiyani kudziwa zimenezi kuli kothandiza? Chifukwa choyamba n’chakuti, kumudziwa bwino Mulungu kungatithandize kuti tikhale naye paubwenzi. (Yakobo 4:8) Chachiwiri n’chakuti, kumudziwa bwino Mulungu kumatithandiza kuti tisamalambire milungu yonyenga monga mafano amene anthu ena amalambira. Lemba la 1 Yohane 5:21 limati: “Inu ana okondedwa, pewani mafano.”
Kodi anthu analengedwa bwanji m’chifaniziro cha Mulungu?
“Mulungu analenga munthu m’chifaniziro chake, m’chifaniziro cha Mulungu anam’lenga iye. Anawalenga mwamuna ndi mkazi.”—Genesis 1:27.
ZIMENE BAIBULO LIMANENA
Anthufe timatha kusonyeza makhalidwe amene Mulungu ali nawo monga chikondi, chilungamo ndi nzeru. N’chifukwa chake Baibulo limanena kuti: “Muzitsanzira Mulungu, monga ana ake okondedwa, ndipo yendanibe m’chikondi.” —Aefeso 5:1, 2.
Mulungu anatilenganso kuti tizitha kusankha tokha zochita ndipo chifukwa cha zimenezi timatha kusankha zinthu zabwino komanso kusonyeza chikondi kwa anthu ena. (1 Akorinto 13:4-7) Komanso tili ndi luso lopanga zinthu zosiyanasiyana, timasangalala ndi zinthu zokongola komanso timachita chidwi ndi zinthu za m’chilengedwe. Kuwonjezera pamenepa, anthufe mwachibadwa timafuna kudziwa za Mlengi wathu komanso zimene amafuna kuti tizichita.—Mateyu 5:3.
Mmene Baibulo lingakuthandizireni. Tikadziwa zambiri zokhudza Mulungu n’kumayesetsa kumutsanzira, timayamba kuchita zimene iye amafuna. Zimenezi zimatithandiza kuti tizikhala osangalala, tizikhala ndi mtendere wamumtima komanso kuti tizikhala okhutira ndi zimene timachita pa moyo wathu. (Yesaya 48:17, 18) Mulungu amadziwa kuti anthu amakopeka ndi makhalidwe ake ndipo anthu oona mtima amafuna kuyamba kumulambira, zomwe zingawathandize kuti adzapeze moyo wosatha.—Yohane 6:44; 17:3.


text:
NKHANI YA PACHIKUTO | KODI MAWU A MULUNGU AMATI CHIYANI PA NKHANI YA KUSUTA FODYA?
Mliri wa Padziko Lonse
Kuyambira kale anthu akhala akumwalira chifukwa cha kusuta fodya.
Zaka 100 zapitazo, anthu okwana 100 miliyoni anafa chifukwa cha kusuta.
Anthu pafupifupi 6 miliyoni amamwalira chaka chilichonse chifukwa cha vutoli.
Choncho tingati pa masekondi 6 alionse, munthu mmodzi amamwalira.
Ndipo palibe chikusonyeza kuti ziwerengerozi zingatsike.
Kafukufuku wina anasonyeza kuti ngati zinthu zingapitirire chonchi, pofika m’chaka cha 2030, chiwerengero cha anthu omwalira chifukwa cha kusuta chidzafika pa 8 miliyoni pa chaka. Kafukufukuyu anasonyezanso kuti pomafika kumapeto kwa zaka za m’ma 2000, chiwerengerochi chidzafika pa 1 biliyoni.
Koma vuto la kusuta fodya silikhudza anthu okhawo amene amasuta. Anthu enanso amene amakhudzidwa, ndi anthu a m’banja la munthu wosutayo chifukwa amavutika maganizo ndi zimenezi ndiponso zimabweretsa mavuto azachuma m’banja. Komanso anthu okwana 600,000 amafa chaka chilichonse chifukwa chopuma utsi wa fodya amene anthu ena akusuta. Tingatinso kusuta kumakhudza munthu aliyense m’dziko chifukwa kumachititsa kuti ndalama zambiri ziziwonongedwa m’zipatala.
Nthawi zambiri pakagwa mliri, madokotala amayesetsa kufufuza mankhwala pofuna kuthana ndi vutolo. Koma mliri wa kusuta uli kale ndi mankhwala ndipo mankhwala ake ndi odziwika. Mkulu wa Bungwe Loona za Umoyo Padziko Lonse, dzina lake Margaret Chan, ananena kuti: “Vuto la kusuta fodya limayambitsidwa ndi anthu, choncho kuti lithe, pangangofunika kuti boma ndi anthu agwirane manja.”
Posachedwapa mayiko achita zinthu zosiyanasiyana pofuna kuthetsa vutoli. Mwachitsanzo, mu August 2012, mayiko 175 anagwirizana kuti akhazikitse mfundo zokhudza kusuta fodya. * Komabe pali zinthu zina zimene zikuchititsa kuti vutoli lisathe. Mwachitsanzo, chaka chilichonse mabungwe oona za fodya amawononga ndalama zankhaninkhani kutsatsa malonda a fodya. Iwo amachita zimenezi n’cholinga choti akope anthu a m’mayiko osauka, makamaka azimayi ndi achinyamata kuti ayambe kusuta. Zimenezi zikuchititsa kuti chiwerengero cha anthu osuta chipitirire kukwera kuwonjezera pa anthu okwana 1 biliyoni amene amasuta kale. Komanso ngati anthu amene amasuta sangasiye kusuta, ndiye kuti chiwerengero cha anthu omwalira chifukwa cha vutoli chikwera kwambiri m’zaka 40 zikubwerazi.
Chibaba komanso mauthenga otsatsa malonda a fodya amachititsa anthu ena omwe akufuna kusiya kusuta kuti azilephera kusiya. Zimenezi n’zimene zinkachitikira mayi wina dzina lake Naoko. Iye Anayamba kusuta fodya ali mtsikana. Ankatengera zimene otsatsa malonda ankanena zokhudza kusuta, ndipo izi zinachititsa kuti aziona kuti kusuta n’kwabwino. Ngakhale kuti anali ndi ana awiri komanso makolo ake anamwalira chifukwa cha khansa ya m’mapapo yomwe inabwera chifukwa cha kusuta, iye anapitirizabe kusuta fodya. Naoko anati: “Ndinkada nkhawa kuti nanenso ndikhoza kupezeka ndi khansa ya m’mapapo komanso kuti ana anga akhoza kudwala, koma sindinasiye kusuta. Ndipotu ndinkaona kuti sindingathe kusiya kusuta fodya.”
Koma kenako Naoko anasiya kusuta. Pali mfundo zinazake zomwe zinamuthandiza kuti asiye kusuta fodya, ndipo mfundo zimenezi zathandizanso anthu ambirimbiri. Kodi mfundo zimenezi ndi ziti? Tikukupemphani kuti muwerenge nkhani yotsatirayi.
^ ndime 11 Mfundo zimenezi ndi monga, kuphunzitsa anthu za kuopsa kosuta, kuletsa kuti fodya asamagulitsidwe mwachisawawa, kukweza msonkho wa fodya komanso kukhazikitsa mapulogalamu othandiza anthu kusiya kusuta.


text:
CHUMA CHOPEZEKA M’MAWU A MULUNGU | YOBU 38-42
Yehova Amasangalala Tikamapempherera Ena
Yehova ankayembekezera kuti Yobu apempherere Elifazi, Bilidadi ndi Zofari
Yehova anauza Elifazi, Bilidadi ndi Zofari kuti apite kwa Yobu kukadziperekera nsembe
Yehova ankayembekezera kuti Yobu awapempherere
Yobu atapempherera anzakewo Yehova anamudalitsa
Yehova anadalitsa Yobu chifukwa anali wokhulupirika komanso wopirira
Yehova anathetsa mavuto onse a Yobu n’kumupatsanso moyo wathanzi
Yobu anatonthozedwa kwambiri ndi anzake komanso achibale
Yehova anapatsanso Yobu chuma chochuluka, kuwirikiza kawiri chuma chomwe anali nacho poyamba
Yobu ndi mkazi wake anaberekanso ana 10
Yobu anakhalanso ndi moyo kwa zaka zina 140 ndipo anaona mibadwo 4 ya banja lake


text:
Muzikumbukira Atumiki a Nthawi Zonse
“Timakumbukira nthawi zonse ntchito zanu zachikhulupiriro, ndi ntchito zanu zachikondi.”—1 ATES. 1:3.
1. Kodi Paulo anati bwanji za anthu otumikira Yehova mwakhama?
MTUMWI Paulo ankakumbukira anthu amene ankathandiza kwambiri pa ntchito yolalikira uthenga wabwino. Iye analemba kuti: “Timakumbukira nthawi zonse ntchito zanu zachikhulupiriro, ndi ntchito zanu zachikondi. Timateronso pokumbukira mmene munapiririra chifukwa cha chiyembekezo chanu mwa Ambuye wathu Yesu Khristu, pamaso pa Mulungu wathu ndi Atate.” (1 Ates. 1:3) Nayenso Yehova saiwala anthu amene amachita khama pomutumikira. Amatero ngakhale anthuwo atachita zochepa chifukwa cha mmene zinthu zilili pa moyo wawo.—Aheb. 6:10.
2. Kodi tikambirana chiyani m’nkhaniyi?
2 Kuyambira kale, pali anthu ambirimbiri amene amadzipereka kwambiri n’cholinga choti achite utumiki wa nthawi zonse. M’nkhaniyi tikambirana za anthu amene anachita zimenezi m’nthawi ya atumwi komanso amene akuchita utumikiwu masiku ano. Tikambirananso zimene tingachite pothandiza anthu odziperekawa.
AKHRISTU A NTHAWI YA ATUMWI
3, 4. (a) Kodi anthu ena ankatumikira bwanji Yehova nthawi ya atumwi? (b) Kodi ankapeza bwanji zofunika pa moyo?
3 Yesu atangobatizidwa, anayambitsa ntchito yofunika kugwiridwa mpaka kufika padziko lonse. (Luka 3:21-23; 4:14, 15, 43) Iye ataphedwa, atumwi ake ankatsogolera pa ntchitoyi. (Mac. 5:42; 6:7) Akhristu ena monga Filipo anali amishonale ku Palesitina. (Mac. 8:5, 40; 21:8) Koma Paulo ndiponso anthu ena anakalalikira kumadera akutali. (Mac. 13:2-4; 14:26; 2 Akor. 1:19) Anthu ena monga Silivano (kapena kuti Sila), Maliko ndiponso Luka ankagwira ntchito yolemba kapena yokopera mabuku. (1 Pet. 5:12) Panalinso alongo ena amene ankagwira ntchito ndi abale okhulupirikawa. (Mac. 18:26; Aroma 16:1, 2) Timasangalala kwambiri tikamawerenga m’Malemba Achigiriki nkhani za anthu amenewa. Nkhani zawo zimasonyezanso kuti Yehova amakumbukira zimene atumiki ake amachita.
4 Kodi atumiki a nthawi zonse akale ankapeza bwanji zofunika pa moyo? Nthawi zina, Akhristu anzawo ankawachereza kapena kuwapatsa zinthu koma atumikiwo sankapempha thandizo. (1 Akor. 9:11-15) Mipingo ina komanso anthu ena ankawathandiza mofunitsitsa. (Werengani Machitidwe 16:14, 15; Afilipi 4:15-18.) Koma nthawi zina, Paulo ndi anzake ankagwiranso ntchito kuti azipeza kangachepe.
ATUMIKI A NTHAWI ZONSE A MASIKU ANO
5. Kodi banja lina linati chiyani ponena za utumiki wa nthawi zonse?
5 Masiku anonso, anthu ambiri amachita khama potumikira Yehova m’njira zosiyanasiyana. (Onani bokosi lakuti “ Njira Zina Zochitira Utumiki wa Nthawi Zonse.”) Kodi iwo amamva bwanji akamachita utumikiwu? Mungachite bwino kuwafunsa nokha funso limeneli ndipo zimene angakuuzeni zingakuthandizeni kwambiri. Chitsanzo pa nkhaniyi ndi zimene m’bale wina ananena. M’baleyu watumikirapo monga mpainiya wokhazikika, mpainiya wapadera, mmishonale ndiponso watumikira ku Beteli ya m’dziko lina. Iye anati: “Ndinachita bwino kwambiri kusankha utumiki wa nthawi zonse. Pamene ndinali ndi zaka 18, ndinkavutika kusankha zochita. Ndinali ndi mwayi wopita kuyunivesite komanso woyamba ntchito yabwino koma ndinasankha upainiya. Ndadzionera ndekha kuti Yehova saiwala zimene timachita pofuna kuti tizimutumikira. Ndakhala ndikugwiritsa ntchito mphamvu zanga komanso luso langa m’njira yabwino kwambiri. Zimenezi sizikanatheka ndikanasankha ntchito zina m’dzikoli.” Mkazi wake anati: “Utumiki uliwonse umene ndakhala ndikuchita wandithandiza kwambiri. Taona Yehova akutiteteza komanso kutitsogolera m’njira zosiyanasiyana. Ngati tikanaopa kuchita utumiki wa nthawi zonse, mwayi umenewu sitikanaupeza. Tsiku lililonse ndimayamikira Yehova chifukwa chotilola kuchita utumiki umenewu.” Kodi inuyo simungakonde kuchita utumikiwu n’kumamva chonchi mumtima mwanu?
6. N’chifukwa chiyani sitikayikira zoti Yehova amayamikira zimene timachita pomutumikira?
6 N’zoona kuti anthu ena panopa sangakwanitse kuchita utumiki wa nthawi zonse. Koma tiyenera kudziwa kuti Yehova amayamikiranso kwambiri zimene iwo amachita pomutumikira ndi mtima wonse. Taganizirani za anthu amene Paulo anawayamikira pa Filimoni 1 mpaka 3. (Werengani.) Taonani kuti iye ananenanso za anthu onse amene ankasonkhana mumpingo wa Kolose ndipo anawayamikira. Yehova ankawayamikiranso. Dziwani kuti Atate wathu wakumwamba amayamikiranso zimene inuyo mumachita pomutumikira. Koma kodi mungathandize bwanji anthu amene akuchita utumiki wa nthawi zonse?
MUZITHANDIZA APAINIYA
7, 8. (a) Kodi apainiya amachita zotani? (b) Kodi anthu ena mumpingo angathandize bwanji apainiya?
7 Mofanana ndi atumiki a nthawi ya atumwi, apainiya akhama amalimbikitsa kwambiri anthu mumpingo. Apainiya ambiri amayesetsa kulalikira maola 70 pa mwezi. Koma kodi mungawathandize bwanji?
8 Mlongo wina dzina lake Shari akuchita upainiya ndipo anati: “Apainiya amaoneka kuti ndi olimba chifukwa amakhala mu utumiki tsiku lililonse. Komabe, amafunikira kulimbikitsidwa.” (Aroma 1:11, 12) Mlongo wina amene anali mpainiya kwa zaka zambiri anafotokoza za apainiya mumpingo wawo. Iye anati: “Nthawi zonse amagwira ntchito mwakhama. Iwo amayamikira kwambiri anthu akamayenda nawo mu utumiki, kuwaitanira chakudya kapena kuwapatsa ndalama. Anthu akamachita zimenezi amasonyeza kuti amaganizira apainiyawo.”
9, 10. Kodi anthu ena achita chiyani pothandiza apainiya mumpingo wawo?
9 Kodi mungafune kuthandiza apainiya mu utumiki? Mpainiya wina dzina lake Bobbi anati: “Timasowa anthu oyenda nawo mkati mwa mlungu.” Mpainiya wina mumpingo wawo ananenanso kuti: “Zimavuta kwambiri kupeza anthu oyenda nawo masana.” Mlongo wina amene panopa akutumikira ku Beteli ku Brooklyn anafotokoza za nthawi imene anali mpainiya. Iye anati: “Mlongo wina amene anali ndi galimoto anandiuza kuti, ‘Mukasowa munthu woyenda naye, muzingondiimbira kuti titsagane.’ Iye anandithandiza kwambiri kuti ndipitirize upainiya.” Shari anati: “Apainiya amene sali pa banja nthawi zambiri amakhala okhaokha akaweruka mu utumiki. Mukhoza kuitana abale kapena alongo amenewa kuti adzachite nanu Kulambira kwa Pabanja. Kuwaitana kuti mudzachite nawo zinthu zosiyanasiyana kumawathandiza kukhalabe olimba.”
10 Mlongo wina amene wakhala mu utumiki wa nthawi zonse kwa zaka pafupifupi 50 ankachita upainiya ndi alongo ena osakwatiwa. Ponena za nthawi imeneyo, iye anati: “Akulu mumpingo wathu ankayendera apainiya pakangopita miyezi yochepa. Iwo ankatifunsa za moyo wathu komanso ntchito yathu kapena ngati tinali ndi nkhawa zina. Zinkaonekeratu kuti amatiganizira. Iwo ankabwera kudzaona nyumba yathu n’cholinga choti adziwe ngati angatithandize chilichonse.” Zimenezi zikufanana ndi zimene anachita Onesiforo. Iye ankasamalira banja lake komanso kuthandiza mtumwi Paulo.—2 Tim. 1:18.
11. Kodi apainiya apadera amachita zotani?
11 Mipingo ina ili ndi mwayi wokhala ndi apainiya apadera. Ambiri a apainiyawa amayesetsa kuti akwanitse maola 130 pa mwezi. Chifukwa cha kutanganidwa mu utumiki komanso pothandiza mumpingo, nthawi yogwira ntchito imakhala yochepa kapena sipezeka n’komwe. Ofesi ya nthambi imawapatsa ndalama zochepa n’cholinga choti utumiki wawo usasokonezeke.
12. Kodi akulu komanso anthu ena angathandize bwanji apainiya apadera?
12 Kodi tingathandize bwanji apainiya apadera? Mkulu wina amene amatumikira ku ofesi ya nthambi amalankhulana ndi apainiya apadera ambiri. Iye anati: “Akulu ayenera kucheza nawo kuti adziwe mavuto awo ndiponso zimene angachite powathandiza. Abale ndi alongo ena amaganiza kuti apainiya apadera sasowa kanthu chifukwa amalandira ndalama. Koma zoona zake n’zakuti amafunika kuwathandizabe m’njira zosiyanasiyana.” Mofanana ndi apainiya okhazikika, apainiya apadera amayamikira kwambiri akakhala ndi anthu oyenda nawo mu utumiki. Kodi nanunso mungamayende nawo?
MUZITHANDIZA OYANG’ANIRA MADERA
13, 14. (a) Kodi tiyenera kukumbukira chiyani za oyang’anira madera? (b) Kodi inuyo mukufuna kuchita chiyani powathandiza?
13 Anthu ambiri amaona kuti oyang’anira madera ndi akazi awo ndi olimba kwambiri. N’zoona kuti amakhala olimba koma amafunanso kuti tiziwalimbikitsa, kuyenda nawo mu utumiki komanso kucheza nawo. Nthawi zina angadwale, kugonekedwa kuchipatala kapena kuchitidwa opaleshoni. Abale ndi alongo akamawaona pa nthawi imeneyi kapena kuwathandiza m’njira zina amayamikira kwambiri. Chitsanzo pa nkhaniyi ndi Luka yemwe analemba buku la Machitidwe. Iye anali “dokotala wokondedwa” ndipo ayenera kuti ankathandiza kwambiri Paulo ndi anzake amene ankayenda nawo.—Akol. 4:14; Mac. 20:5–21:18.
14 Oyang’anira madera ndi akazi awo amafunanso kukhala ndi anzawo apamtima. Woyang’anira dera wina analemba kuti: “Anzanga amadziwa ngati ndikufunika kulimbikitsidwa. Amandifunsa mafunso mwanzeru ndipo izi zimandithandiza kuti ndifotokoze zimene zikundidetsa nkhawa. Iwo amamvetsera bwino ndikamafotokoza ndipo zimenezi zimandilimbikitsa kwambiri.” Oyang’anira madera ndi akazi awo amayamikira kwambiri ngati abale ndi alongo amasonyeza kuti amawakonda.
MUZITHANDIZA OTUMIKIRA PA BETELI
15, 16. Kodi anthu otumikira pa Beteli amagwira ntchito ziti, nanga tingawathandize bwanji?
15 Padziko lonse, anthu otumikira pa Beteli amathandiza kwambiri pa ntchito za Ufumu m’gawo la nthambi yawo. Kodi mumpingo wanu kapena m’dera lanu muli anthu otumikira pa Beteli? Kodi anthu amenewa mungawathandize bwanji?
16 Anthuwa akangofika kumene pa Beteli, amasowa achibale awo komanso anzawo. Choncho zimakhala bwino ngati anthu ena pa Betelipo kapena kumpingo umene amapita amacheza nawo. (Maliko 10:29, 30) Otumikira pa Beteli amakhala ndi mpata wopezeka pa misonkhano komanso kulalikira mlungu uliwonse. Koma nthawi zina amapatsidwa ntchito zina moti sangapite kumpingo. Zingakhale zolimbikitsa ngati abale ndi alongo mumpingo amamvetsa zimenezi komanso kuyamikira atumikiwa chifukwa cha ntchito zimene amagwira.—Werengani 1 Atesalonika 2:9.
MUZITHANDIZA ATUMIKI OCHOKERA M’MAYIKO ENA
17, 18. Kodi anthu amene asamukira m’mayiko ena amagwira ntchito ziti?
17 Abale ndi alongo amene amakatumikira m’mayiko ena amakumana ndi mavuto ena. Tikutero chifukwa chakuti zinthu monga zakudya, zilankhulo ndi zikhalidwe zimakhala zosiyana. Ndiyeno n’chifukwa chiyani abale ndi alongo amalolera kupita kumayiko ena?
18 Ena amakhala amishonale ndipo amagwira ntchito kwambiri mu utumiki n’kumathandiza anthu ndi zimene anaphunzira. Ofesi ya nthambi imapatsa amishonale malo ogona komanso ndalama zogulira zinthu zofunika pa moyo. Anthu ena akapita m’mayiko ena amakatumikira pa nthambi. Ena amathandiza pa ntchito yomanga maofesi a nthambi, maofesi a omasulira mabuku, malo a misonkhano komanso Nyumba za Ufumu. Anthu amenewanso amapatsidwa chakudya, malo ogona komanso zinthu zina zofunika pa moyo. Mofanana ndi otumikira pa Beteli, iwo amasonkhana komanso kulalikira ndi mipingo ya kumene akutumikirako. Choncho tingati amathandiza m’njira zambiri.
19. Kodi tingasonyeze bwanji kuti timaganizira anthu ochokera m’mayiko ena?
19 Kodi tingasonyeze bwanji kuti timaganizira anthu ochokera m’mayiko ena? Choyamba, tiyenera kukumbukira kuti chakudya chimene tinazolowera chingakhale chachilendo kwa iwo. Choncho tikawaitana kuti adzadye kunyumba kwathu, ndi bwino kuwafunsa zimene amakonda kapena zimene angafune kulawa. Tiyeneranso kuleza nawo mtima ngati akuvutika kuphunzira chilankhulo kapena kuzolowera chikhalidwe. Mwina poyamba sangamvetse zimene tikunena komanso angavutike kutchula mawu ena, choncho tiyenera kuwathandiza. Chofunika n’kukumbukira kuti anthuwo ali ndi mtima wofuna kuphunzira.
20. Kodi tingasonyeze bwanji kuti timakumbukira atumiki a nthawi zonse komanso makolo awo?
20 Atumiki a nthawi zonse kapena makolo awo amakalamba. Ndiyeno makolo omwe ndi Mboni amafuna kuti ana awo asasiye utumiki wawo. (3 Yoh. 4) N’zoona kuti atumiki a nthawi zonse amachita zonse zimene angathe makolo awo akafunika thandizo ndipo amayesetsa kupita kukawasamalira pafupipafupi. Koma anthu akwawo angathandize atumikiwa kusamalira makolo awo. Muzikumbukira kuti atumiki a nthawi zonsewa akuthandiza kwambiri pa ntchito yofunika kuposa ina iliyonse. (Mat. 28:19, 20) Kodi inuyo kapena mpingo wanu mungathandize kusamalira makolo a atumiki ena a nthawi zonse?
21. Kodi atumiki a nthawi zonse amamva bwanji akathandizidwa kapena kulimbikitsidwa?
21 Anthu amayamba utumiki wa nthawi zonse kuti atumikire Yehova komanso athandize anthu osati kuti apeze ndalama. Choncho amayamikira mukamawathandiza. Mlongo wina amene akutumikira m’dziko lina anati: “Kungolandira kakalata kokuyamikira kumasonyeza kuti anthu ena amakuganizira komanso amasangalala ndi zimene ukuchita.”
22. N’chifukwa chiyani tinganene kuti utumiki wa nthawi zonse ndi wabwino?
22 Kuchita utumiki wa nthawi zonse ndi kosangalatsa kuposa chilichonse chimene munthu angachite m’dzikoli. N’zoona kuti si zophweka koma munthu amaphunzira zambiri komanso amakhala wosangalala. Tingati munthu amakhala akukonzekera utumiki wosangalatsa umene tonsefe tizidzachita m’dziko latsopano. Tiyeni ‘tizikumbukira nthawi zonse ntchito zachikhulupiriro ndi ntchito zachikondi’ zimene atumiki a nthawi zonse amagwira.—1 Ates. 1:3.


text:
MUTU 5
Kodi Yesu Anabadwa Liti Ndipo Anabadwira Kuti?
YESU ANABADWIRA KU BETELEHEMU
ABUSA ANAPITA KUKAONA YESU ATANGOBADWA
Kaisara Augusito, yemwe anali mfumu ya Ufumu wa Roma, analamula kuti aliyense apite kwawo kuti akalembetse m’kaundula. Choncho Yosefe ndi Mariya anafunika kupita kwawo kumzinda wa Betelehemu, womwe unali kum’mwera kwa Yerusalemu.
Mzinda wa Betelehemu unadzaza ndi anthu amene anabwera kudzalembetsa m’kaundula. Chifukwa cha zimenezi, kunali kovuta kupeza malo ogona moti Yosefe ndi Mariya anapeza malo m’khola la abulu ndi nyama zina. Ndipo Yesu anabadwira m’kholamo. Atabadwa, Mariya anamukulunga m’nsalu ndipo anamugoneka mu chodyetsera nyamazo.
Mulungu ndi amene anachititsa kuti Kaisara Augusito apereke lamulo la kalemberayu. Tikutero chifukwa zimenezi zinachititsa kuti Yesu abadwire ku Betelehemu, womwe unali mzinda wa kwawo kwa Mfumu Davide. Malemba anali ataneneratu kukadali zaka zambiri kuti Wolamulira amene analonjezedwa adzabadwira mumzinda umenewu.—Mika 5:2.
Usiku umene Yesu anabadwa unali wapadera kwambiri. Abusa omwe anali kutchire kodyetsa nkhosa anaona kuwala kodabwitsa kutazungulira pamalo pamene anakhala. Kuwalako kunasonyeza ulemelero wa Yehova. Kenako mmodzi mwa angelo a Mulungu anauza abusawo kuti: “Musaope! Ine ndabwera kudzalengeza kwa inu uthenga wabwino wa chimwemwe chachikulu chimene anthu onse adzakhala nacho. Chifukwa lero wakubadwirani Mpulumutsi, amene ndi Khristu Ambuye, mumzinda wa Davide. Ndikukupatsani chizindikiro ichi: Mukapeza mwana wakhanda wokutidwa m’nsalu, atagona modyeramo ziweto.” Mwadzidzidzi, panaoneka khamu lalikulu lakumwamba pamodzi ndi mngeloyo, likutamanda Mulungu kuti: “Ulemerero kwa Mulungu kumwambamwamba, ndipo pansi pano mtendere pakati pa anthu amene iye amakondwera nawo.”—Luka 2:10-14.
Angelowo atangochoka abusawo anayamba kuuzana kuti: “Tiyeni tipite ndithu ku Betelehemu tikaone zimene zachitikazo, zimene Yehova watidziwitsa.” (Luka 2:15) Iwo anapita mwamsanga ndipo anakam’pezadi Yesu kumene mngelo uja anawauza. Abusawo atafotokoza zimene mngelo uja anawauza, aliyense amene anamva za nkhaniyi anadabwa kwambiri. Mariya ankamvetsera mwatcheru ndipo anasunga mawu onsewa komanso ankaganizira tanthauzo la zimenezi mumtima mwake.
Masiku ano, anthu ambiri amakhulupirira kuti Yesu anabadwa pa 25 December. Koma ku Betelehemu, m’mwezi wa December kumakhala mvula komanso kumazizira kwambiri. Ndipo nthawi zina kumagwa sinoo. M’nyengo imeneyi, abusa sangakadyetse nkhosa zawo kutchire n’kumakagonera komweko. Komanso wolamulira wa Ufumu wa Roma sakanauza anthu, omwe sankasangalala kale ndi ulamuliro wake, kuti ayende m’nyengo yovutayi ulendo wa masiku angapo kukalembetsa. Choncho, pali umboni wosonyeza kuti Yesu anabadwa cha mu October.
Onaninso
‘Anaganizira Tanthauzo la Mawu Onsewo Mumtima Mwake’
Zimene Mariya anaona ndiponso kumva ali ku Betelehemu zinamuthandiza kukhulupirira kwambiri malonjezo a Yehova.


text:
TSANZIRANI CHIKHULUPIRIRO CHAWO | DEBORA
“Ine Ndinauka Monga Mayi mu Isiraeli”
DEBORA ankachita chidwi ndi asilikali omwe anasonkhana pamwamba pa phiri la Tabori. Iye anasangalala kwambiri kuwaona atasonkhana molimba mtima. Pa nthawiyi, ankaganiziranso kulimba mtima kwawo komanso chikhulupiriro cha mtsogoleri wawo, Baraki. Ngakhale kuti asilikaliwa analipo 10,000 komanso anali amphamvu, zinthu sizinali bwino pa tsikuli. Ankafunika kumenya nkhondo ndi gulu lina la asilikali oopsa kwambiri, koma iwo anali ochepa ndiponso anali ndi zida zochepa zomenyera nkhondo. Ngakhale zinali choncho, iwo analimbabe mtima kumenya nkhondoyi chifukwa chakuti Debora anawalimbikitsa.
Tayerekezerani kuti mukuona Debora ndi Baraki omwe ali pamwamba pa phiri la Tabori ndipo kamphepo kakumenya pa zovala za Debora. Phirili linali lalitali mamita pafupifupi 400 ndipo pamwamba pake panali pafulati. Munthu akakhala pamwambapo ankatha kuona chigwa cha Esdraelon chomwe chili kumwera chakumadzulo. Ankaonanso Mtsinje wa Kisoni womwe umadutsa m’dambo lomwe lili mphepete mwa phiri la Karimeli ndipo umakathira m’Nyanja Yaikulu. Pa nthawiyi mtsinjewo unali utauma koma m’chigwachi munkanyezimira chifukwa cha zida za nkhondo za asilikali a Sisera amene anali atayandikira. Asilikaliwa ndi amene Sisera ankadalira kwambiri ndipo anakwera magaleta pafupifupi 900 okhala ndi zitsulo zazitali zakuthwa za m’mawilo. Sisera anatumiza asilikaliwa n’cholinga chofuna kuseseratu Aisiraeli omwe ankaoneka kuti alibiretu zida za nkhondo.
Debora ankadziwa kuti Baraki ndi asilikali ake amadikira kuti iyeyo awauze zochita. Kodi pa nthawiyi mzimayi anali yekha? Kodi iye ankamva bwanji poganizira udindo umene anali nawowu? Kodi sankadziwa zoyenera kuchita? Iye ankadziwa ndithu, chifukwa Mulungu wake Yehova ndi amene anamuuza kuti ayambe kumenya nkhondoyi. Anamuuzanso kuti adzagwiritsira ntchito mzimayi pothetsa nkhondoyi. (Oweruza 4:9) Kodi tingaphunzire chiyani kwa Debora komanso kwa asilikali olimba mtimawa pa nkhani yokhala ndi chikhulupiriro?
ANAUZIDWA KUTI AKAGUBE PAPHIRI LA TABORI
Baibulo likamayamba kufotokoza za Debora limamutchula kuti anali “mneneri wamkazi.” Ngakhale kuti udindo wa Deborawu unali wodabwitsa, panalinso aneneri ena aakazi. * Kungoti iyeyo anali wosiyana ndi aneneri ena aakazi chifukwa Yehova anamupatsa udindo woweruza milandu ya anthu.—Oweruza 4:4, 5.
Debora ankakhala m’dera lamapiri la ku Efuraimu, pakati pa mzinda wa Beteli ndi Rama. Iye ankakhala pansi pa mtengo wa kanjedza n’kumaweruza milandu ya anthu motsatira malangizo ochokera kwa Yehova. Udindo umene Debora anali nawowu unali wovuta ndithu, koma sunkamulepheretsa kugwira ntchito zina. Mwachitsanzo, Mulungu anamugwiritsanso ntchito polemba nyimbo yomwe imafotokoza za kusakhulupirika kwa anthu a mtundu wake. Iye analemba kuti: “Anayamba kusankha milungu yatsopano. Atatero m’pamene nkhondo inafika m’mizinda.” (Oweruza 5:8) Popeza kuti Aisiraeli anasiya Yehova n’kuyamba kutumikira milungu ina, iye analolera kuti azizunzidwa ndi adani awo. Choncho Yabini yemwe anali Mfumu ya Kanani anayamba kuwapondereza ndipo ankagwiritsa ntchito Sisera mtsogoleri wa nkhondo yemwe anali wamphamvu kwambiri.
Sisera anali wankhanza kwambiri ndipo Aisiraeli ankamuopa. Chikhalidwe komanso chipembedzo cha a Kanani chinkalimbikitsa zinthu zankhanza komanso zoipa monga kupereka ana awo nsembe ndiponso kuchita uhule pakachisi. N’zodziwikiratu kuti zinthu sizinali bwino ku Isiraeli chifukwa chakuti dzikoli linali m’manja mwa Akanani ankhanzawa. Nyimbo imene Debora analemba imasonyeza kuti kuyenda kunali kovuta kwambiri komanso anthu anathawa m’midzi yawo. (Oweruza 5:6, 7) Taganizirani kuti mukuona Aisiraeli akuyenda mwamantha podutsa m’nkhalango komanso m’mapiri. Iwo ankaopa kupita kumunda kapena kukhala m’midzi yopanda mipanda ndiponso kuyenda m’misewu. Ankachita zimenezi poopa kuti angaphedwe, ana awo angatengedwe kapena akazi awo angagwiriridwe. *
Aisiraeli anakhala mozunzika chonchi kwa zaka 20 kufikira pamene Yehova anaona kuti anthu ake omwe anali osamvera akufuna kusintha. Kapenanso mogwirizana ndi mawu a m’nyimbo ya Debora ndi Baraki: ‘Kufikira pamene Debora anauka monga mayi mu Isiraeli.’ Sitikudziwa ngati Debora, yemwe anali mkazi wa Lapidoti, anali ndi ana. Mawu amene ananenawa anali ophiphiritsa ndipo ankatanthauza kuti Yehova adzagwiritsa ntchito Debora poteteza Aisiraeli ngati mmene mayi amatetezera ana ake. Yehova anamutuma kuti akauze Baraki yemwe anali woweruza ndiponso anali wachikhulupiriro cholimba kuti akamenyane ndi gulu la nkhondo la Sisera.—Oweruza 4:3, 6, 7; 5:7.
Yehova anagwiritsa ntchito Debora pouza Baraki kuti akagube paphiri la Tabori. Baraki ankafunika kupita ndi amuna 10,000 a m’mafuko awiri a Isiraeli ndipo Debora anawauza lonjezo la Yehova lakuti akagonjetsa Sisera ndi gulu lake la nkhondo lomwe linali ndi magaleta 900. Baraki sanamvetse zimenezi chifukwa pa nthawiyi ku Isiraeli kunalibe gulu la nkhondo komanso analibe zida zankhondo. Baraki ananena kuti apita pokhapokha ngati Debora atapita nawo kuphiri la Tabori.—Oweruza 4:6-8; 5:6-8.
Anthu ena amaganiza kuti Baraki analibe chikhulupiriro chifukwa ankafuna kuti Debora apite naye. Koma zimenezi si zoona chifukwa iye sanapemphe Mulungu kuti am’patse zida zambiri. M’malo mwake anapempha kuti mneneri wa Yehova, Debora, apite naye n’cholinga choti azikalimbikitsa iyeyo ndi anthu amene anali nawo. (Aheberi 11:32, 33) Yehova analola Debora kuti apite nawo komanso anamuuza kuti alosere zoti munthu wamkazi ndi amene adzaphe Sisera.—Oweruza 4:9.
Masiku ano akazi amachitidwa nkhanza, kuponderezedwa komanso amachitidwa zinthu zopanda chilungamo. Ndipo nthawi zambiri salemekezedwa ngati mmene Mulungu amafunira. Komatu Mulungu amaona kuti akazi komanso amuna ndi ofunika kwambiri. (Aroma 2:11; Agalatiya 3:28) Chitsanzo cha Debora chikusonyeza kuti Mulungu amapatsa akazi udindo komanso kuwachitira zinthu zina zosonyeza kuti amawadalira komanso amawakonda. Choncho tizipewa kuona kuti akazi ndi osafunika, m’malo mwake tiziwalemekeza.
‘DZIKO LINAGWEDEZEKA NDIPO KUMWAMBA KUNAGWETSA MADZI’
Baraki anasonkhanitsa anthu olimba mtima okwana 10,000 kuti akamenyane ndi gulu la nkhondo la Sisera. Pamene ankapita ndi asilikali ake kuphiri la Tabori, Baibulo limati: “Debora nayenso anapita nawo.” (Oweruza 4:10) N’zosakayikitsa kuti Baraki ataona Debora, mtima wake unakhala m’malo. Komanso asilikali analimbikitsidwa kwambiri ataona kuti mayi wolimba mtimayu akupita nawo kuphiri la Tabori. Iye analolera kuika moyo wake pachiswe chifukwa chokhulupirira kwambiri Yehova Mulungu.
Sisera atazindikira kuti Aisiraeli asonkhana kuti amenyane naye, nthawi yomweyo anasonkhanitsa asilikali ake. Komanso mafumu ambiri a ku Kanani anagwirizana ndi Mfumu Yabini, yemwe ayenera kuti anali wamphamvu kwambiri pa mafumu onse a ku Kanani. Kenako phokoso la magaleta a Sisera linapangitsa kuti dziko ligwedezeke. Akananiwo sankakayikira ngakhale pang’ono kuti awina nkhondoyo ndipo ankaona kuti sizitenga nthawi kuti agonjetse Aisiraeliwo.—Oweruza 4:12, 13; 5:19.
Kodi mukuganiza kuti Baraki ndi Debora anayenera kutani asilikali a Sisera atayandikira phirilo? Baraki ndi asilikali ake akanati azimenya nkhondo ali m’mbali mwa phirilo, akanakhala ndi mwayi wowina chifukwa magaleta a Sisera ankafunika malo a fulati kuti amenye bwino nkhondo. Koma Baraki anadikira kuti Debora amuuze zochita chifukwa ankafunika kumenya nkhondoyi mogwirizana ndi malangizo a Yehova. Kenako Debora anafika ndipo anauza Baraki kuti: “Nyamuka, pakuti lero ndi tsiku limene Yehova adzapereka Sisera m’manja mwako. Yehova akuyendatu patsogolo pako.” Atamuuza zimenezi, Baibulo limati: “Baraki anatsikadi m’phiri la Tabori, amuna 10,000 akum’tsatira.”—Oweruza 4:14. *
Asilikali a Isiraeli anatsika m’phirili n’kumalowera chakumene kunali zida zankhondo zoopsa za Akanani. Kodi pa nthawiyi Yehova anakhaladi patsogolo pa Baraki ngati mmene Debora analoserera? Inde. Baibulo limati: “Dziko linagwedezeka, kumwamba kunagwetsa madzi.” Apatu gulu la nkhondo la Sisera linasowa mtengo wogwira. Kunagwa chimvula chambiri moti posapita nthawi nthaka inafewa kwambiri. Kenako magaleta achitsulo amene ankadalira aja anawaona kuti ndi opanda ntchito chifukwa anayamba kutitimira m’matope.—Oweruza 4:14, 15; 5:4.
Baraki ndi asilikali ake sanachite mantha ndi chimvulachi chifukwa ankadziwa kuti Yehova ndi amene akuchititsa zimenezi. M’malo mwake anathamangira kumene kunali gulu la asilikali a Akananiwo. Aisiraeliwo anaseseratu asilikali onse a Sisera motsatira malangizo a Mulungu. Kenako Mtsinje wa Kisoni unasefukira ndipo unakokolola mitembo yonse ya asilikaliwa n’kukaitaya m’Nyanja Yaikulu.—Oweruza 4:16; 5:21.
Masiku ano Yehova sagwiritsanso ntchito atumiki ake kumenya nkhondo. Koma amafuna kuti azichita zofuna zake ndipo akamatero amakhala akumenya nkhondo yauzimu. (Mateyu 26:52; 2 Akorinto 10:4) Tikamayesetsa kumvera zimene Mulungu amatiuza, timasonyeza kuti tikumenya nawo nkhondoyi. Choncho atumiki a Mulungu ayenera kuyesetsa kuchita zinthu molimba mtima chifukwa akhoza kutsutsidwa kwambiri. Koma popeza Yehova sanasinthe, iye ndi wokonzeka kuteteza anthu amene amamukhulupirira monga mmene anatetezera Debora, Baraki ndi asilikali a ku Isiraeli omwe anali olimba mtima.
“WODALITSIKA PAKATI PA AKAZI ONSE”
Sisera yemwe ankazunza kwambiri anthu a Mulungu anathawa wapansi nkhondo ili mkati. Iye anasiya asilikali ake akungodzifera m’matope, n’kudutsa asilikali a Isiraeli n’kuthawira kunyumba kumene ankaganiza kuti angakamuteteze. Pothawapo ankangoti chewuchewu kuopera kuti asilikali a Isiraeli angamupeze ndipo anathawira ku mahema a Heberi Mkeni. Heberi anadzisiyanitsa ndi anthu a mtundu wake n’kukakhala kumwera komanso anapanga mgwirizano ndi Mfumu Yabini.—Oweruza 4:11, 17.
Sisera anakafika kuhema wa Heba ali wefuwefu koma anakapeza mkazi wake yekha chifukwa Heba anali atachoka. Sisera sankakayikira kuti mkazi wa Heba dzina lake Yaeli, amulandira ndi manja awiri chifukwa cha ubale umene unalipo pakati pa Heba ndi Mfumu Yabini. Iye sanaganizireko n’komwe kuti Yaeli angamuchite chipongwe. Komatu Sisera sanadziwe zamumtima mwa mkaziyu. N’zosakayikitsa kuti Yaeli ankadziwa bwino nkhanza zimene Akanani ankachitira Aisiraeli ndipo pa nthawiyi ankafunika kuchita zinthu mwanzeru. Popeza Sisera anali munthu woipa komanso ankazunza anthu a Mulungu, Yaeli anafunika kusankha pakati pomuthandiza kapena kumupha. Kodi anayenera kusankha chiyani pamenepa? Kodi mzimayiyu akanakwanitsa kupha msilikali wamphamvu komanso wankhanzayu?
Yaeli anafunika kuganiza mofulumira kwambiri. Iye anapatsa Sisera malo ogona ndipo Siserayo anamuuza kuti asauze aliyense kuti ali m’hemayo. Kenako Yaeli anamufunditsa bulangete ndipo atapempha madzi akumwa anamupatsa mkaka. Posakhalitsa Sisera anagona tulo tofa nato. Nthawi yomweyo Yaeli anatenga chikhomo cha hema ndi nyundo zomwe azimayi ambiri okhala m’mahema ankadziwa bwino kuzigwiritsa ntchito ndipo anayenda monyang’ama n’kufika pafupi ndi mutu wa Sisera. Tsopano ankafunika kugwira ntchito yoopsa yopereka chilango moimira Yehova. Yaeli akanangophonya Sisera n’kudzuka, akanaona zakuda. Kodi Yaeli anachita zimenezi chifukwa choganizira mmene Sisera anazunzira anthu a Mulungu kwa zaka zambiri? Kapena ankaganizira mwayi womwe anali nawo wogwiritsidwa ntchito ndi Yehova? Baibulo silimanena chilichonse pa nkhaniyi. Koma limasonyeza kuti Yaeli sanazengereze ndipo nthawi yomweyo anapha Sisera.—Oweruza 4:18-21; 5:24-27.
Kenako Baraki anayamba kufunafuna kumene kunali Sisera kuti aphedwe. Koma Yaeli atamuonetsa mtembo wa Sisera womwe unali ndi chikhomo cha hema, pompo anazindikira kuti ulosi umene unanenedwa ndi Debora uja wakwaniritsidwa. Debora anali ataneneratu kuti Sisera adzaphedwa ndi mkazi. Anthu ena amene sakhulupirira Baibulo, amatchula Yaeli mayina osonyeza kuti anali mzimayi wankhanza koma Debora ndi Baraki ankadziwa kuti zimene Yaeli anachitazi zinali zitaloseredwa. Chifukwa chakuti Yaeli anachita zinthu molimba mtima, Mulungu anauzira Debora ndi Baraki kuti alembe nyimbo yotamanda Yaeli. Iwo analemba kuti Yaeli ndi “wodalitsika pakati pa akazi onse.” (Oweruza 4:22; 5:24) Debora sanali munthu wodzikonda. Iye sanachitire nsanje Yaeli chifukwa chakuti anatamandidwa, koma anakumbukira kuti zimene Yaeli anachita zinakwaniritsa mawu a Yehova.
Sisera ataphedwa, Aisiraeli sankaopanso Mfumu Yabini ndipo Akanani anasiya kuzunza Aisiraeliwo. Iwo anakhala pa mtendere kwa zaka 40. (Oweruza 4:24; 5:31) Yehova anadalitsa kwambiri Debora, Baraki ndiponso Yaeli chifukwa cha chikhulupiriro chawo. Tingatsanzire chikhulupiriro cha Debora potumikira Yehova molimba mtima komanso tikamalimbikitsa ena kuti azichita zimenezi. Tikamatero, Yehova adzatithandiza kuti tisamagonje tikakumana ndi zinthu zoyesa chikhulupiriro chathu komanso tidzakhala ndi mtendere wochuluka.
^ ndime 7 Aneneri ena aakazi anali Miriamu, Hulida komanso mkazi wa Yesaya.—Ekisodo 15:20; 2 Mafumu 22:14; Yesaya 8:3.
^ ndime 9 Nyimbo ya Debora imasonyeza kuti nthawi zambiri Sisera akamachoka kunkhondo, ankabwerako ndi zinthu zosiyanasiyana komanso atsikana moti nthawi zina msilikali aliyense ankapatsidwa atsikana angapo. (Oweruza 5:30) Zikuoneka kuti atsikanawa ankawatenga kuti azigonana nawo basi ndipo pa nthawiyi ku Kanani azimayi ambiri ankagwiriridwa.
^ ndime 17 Nkhondoyi imafotokozedwa kawiri m’Baibulo. Koyamba inafotokozedwa ngati mbiri m’buku la Oweruza chaputala 4, kenako inafotokozedwa m’nyimbo imene Debora ndi Baraki analemba m’chaputala 5 cha buku lomweli. Nkhanizi n’zogwirizana koma iliyonse imafotokoza mfundo zina zomwe m’nkhani ina mulibe.
Onaninso
“Amapereka Mphoto kwa Anthu Omufunafuna Ndi Mtima Wonse”
Kodi Yehova amakondwera ndi chikhulupiriro chotani? Kodi amapereka bwanji mphoto kwa atumiki ake okhulupirika?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 M’chaka chachiwiri cha ufumu wa Nebukadinezara, Nebukadinezarayo analota maloto.+ Malotowo anamuvutitsa maganizo+ ndipo tulo tinamuthera.
2 Pamenepo mfumuyo inalamula kuti aitane ansembe onse ochita zamatsenga,+ anthu olankhula ndi mizimu, Akasidi ndi anthu ena ochita zamatsenga kuti adzauze mfumu maloto akewo.+ Anthu amenewa anafika ndi kuima pamaso pa mfumu.
3 Ndiyeno mfumuyo inawauza kuti: “Pali zimene ndalota, ndipo ndikuvutika maganizo kwambiri kuti ndidziwe malotowo.”
4 Pamenepo Akasidi anayankha mfumu m’chinenero cha Chiaramu+ kuti: “Inu mfumu mukhale ndi moyo mpaka kalekale.+ Tiuzeni ife atumiki anu zimene mwalota ndipo tikumasulirani malotowo.”+
5 Mfumuyo inayankha Akasidiwo kuti: “Ine ndikulamula kuti: Amuna inu mukapanda kundiuza malotowo ndi kuwamasulira, mudzadulidwa nthulinthuli+ ndipo nyumba zanu zidzasanduka zimbudzi za anthu onse.+
6 Koma mukandiuza malotowo ndi kuwamasulira, ine ndikupatsani mphatso, mphoto ndi ulemerero wochuluka.+ Choncho ndiuzeni malotowo ndipo muwamasulire.”
7 Pamenepo iwo anayankhanso kachiwiri kuti: “Inu mfumu, tiuzeni ife atumiki anu zimene mwalota ndipo ife tikumasulirani malotowo.”
8 Ndiyeno mfumuyo inanena kuti: “Ine ndikudziwa kuti amuna inu mukuzengereza dala chifukwa mwadziwa kuti ine ndalamula zimenezi.
9 Pakuti mukapanda kundiuza malotowo, chilango chija+ sichidzakuphonyani. Koma mwagwirizana kuti mundiuze mawu abodza+ kufikira zinthu zitasintha. Choncho ndiuzeni zimene ndalota. Mukatero, ndidziwa kuti mungathe kumasulira malotowo.”
10 Akasidiwo anayankha mfumuyo kuti: “Palibe munthu padziko lapansi amene angathe kuuza inu mfumu zimene mukufuna, pakuti palibe mfumu yaikulu kapena bwanamkubwa amene anauzapo wansembe wochita zamatsenga kapena munthu wolankhula ndi mizimu kapena Mkasidi kuti achite zimenezi.
11 Zimene inu mfumu mukufuna kuti tichite ndi zovuta, ndipo palibe munthu amene angakuuzeni maloto anu, kupatulapo milungu.+ Komano milunguyo siikhalanso pakati pa anthu.”+
12 Mfumu itamva zimenezi inapsa mtima ndipo inakwiya kwambiri,+ moti inanena kuti amuna onse anzeru a m’Babulo ayenera kuphedwa.+
13 Lamulo limenelo linaperekedwa, ndipo amuna anzeru anatsala pang’ono kuphedwa, moti anthu anayamba kufunafuna Danieli ndi anzake kuti awaphe.
14 Pa nthawi imeneyo Danieli analankhula mwanzeru ndi mozindikira+ kwa Arioki mkulu wa asilikali olondera mfumu, amene anali atanyamuka kale kuti akaphe amuna anzeru a m’Babulo.
15 Iye anafunsa Arioki mkulu wa asilikali olondera mfumu uja kuti: “Chavuta n’chiyani kuti mfumu ipereke lamulo lokhwima chonchi?” Pamenepo, Arioki anafotokoza nkhani yonse ija kwa Danieli.+
16 Chotero Danieli anapita kwa mfumu kukapempha kuti imupatse nthawi kuti adzamasulire maloto ake.+
17 Kenako Danieli anabwerera kunyumba kwake ndipo anauza anzake aja, Hananiya, Misayeli ndi Azariya za nkhani imeneyi.
18 Anawauza zimenezi ndi cholinga choti iwo apemphe Mulungu wakumwamba+ kuti awachitire chifundo+ ndi kuwaululira chinsinsi chimenechi,+ kuti Danieli, anzakewo ndi amuna anzeru ena onse a m’Babulo asaphedwe.+
19 Ndiyeno usiku, chinsinsicho chinaululidwa kwa Danieli m’masomphenya.+ Pamenepo Danieli anatamanda+ Mulungu wakumwamba.
20 Iye anati: “Dzina la Mulungu likhale lotamandika+ kuyambira kalekale mpaka kalekale, pakuti nzeru ndi mphamvu ndi zake.+
21 Iye amasintha nthawi ndi nyengo,+ amachotsa mafumu ndi kuika mafumu,+ amapereka nzeru kwa anthu anzeru ndiponso amachititsa kuti anthu ozindikira adziwe zinthu.+
22 Amaulula zinthu zozama ndi zinthu zobisika+ ndipo amadziwa zimene zili mu mdima.+ Komanso wazunguliridwa ndi kuwala.+
23 Ndikukutamandani ndi kukuyamikani,+ inu Mulungu wa makolo anga, chifukwa mwandipatsa nzeru+ ndi mphamvu. Tsopano mwandiuza zimene tinakupemphani, pakuti mwatidziwitsa zimene mfumu inali kufuna.”+
24 Zitatero, Danieli anapita kwa Arioki,+ amene mfumu inali itamutuma kuti akaphe amuna anzeru a m’Babulo.+ Anapita kwa iye n’kumuuza kuti: “Musaphe mwamuna aliyense wanzeru m’Babulo. Ndipititseni kwa mfumu,+ kuti ndikamasulire maloto ake.”
25 Mofulumira, Arioki anapititsa Danieli kwa mfumu ndi kuiuza kuti: “Ndapeza mwamuna wamphamvu pakati pa anthu amene anatengedwa ukapolo+ ku Yuda yemwe angamasulire maloto anu mfumu.”
26 Mfumuyo inafunsa Danieli, amene anali kutchedwa kuti Belitesazara,+ kuti: “Kodi ungathe kundiuza maloto amene ndinalota ndi kuwamasulira?”+
27 Danieli anayankha mfumuyo kuti: “Chinsinsi chimene inu mfumu mukufuna kudziwa, amuna anzeru, anthu olankhula ndi mizimu, ansembe ochita zamatsenga ndi anthu okhulupirira nyenyezi, alephera kukuuzani.+
28 Koma kuli Mulungu kumwamba amene ndi Woulula zinsinsi,+ ndipo wakudziwitsani, inu Mfumu Nebukadinezara, zimene zidzachitike m’masiku otsiriza.+ Maloto anu ndi masomphenya amene munaona muli pabedi lanu ndi awa:
29 “Inu mfumu, mutagona pabedi lanu,+ munayamba kuganiza za zimene zidzachitike m’tsogolo, ndipo Mulungu amene ndi Woulula zinsinsi wakudziwitsani zimene zidzachitike.+
30 Sikuti chinsinsi chimenechi chaululidwa kwa ine chifukwa chakuti ndine wanzeru kuposa munthu wina aliyense ayi,+ koma chaululidwa ndi cholinga chakuti ndikumasulireni malotowo mfumu, ndiponso kuti mudziwe maganizo a mumtima mwanu.+
31 “Inuyo mfumu munaona chifaniziro chinachake chachikulu kwambiri. Chifaniziro chimenechi chinali chitaima patsogolo panu ndipo maonekedwe ake anali ochititsa mantha. Chinali chachikulu ndiponso chowala modabwitsa.
32 Mutu wa chifaniziro chimenechi unali wopangidwa ndi golide wabwino,+ chifuwa chake ndi manja ake zinali zasiliva,+ mimba yake ndi ntchafu zake zinali zamkuwa,+
33 miyendo yake inali yachitsulo,+ ndipo mapazi ake anali achitsulo chosakanizika ndi dongo.+
34 Munapitiriza kuchiyang’ana kufikira mwala unadulidwa kuphiri koma osati ndi manja a munthu.+ Mwalawo unamenya chifanizirocho kumapazi ake achitsulo chosakanizika ndi dongo ndipo unawapera.+
35 Pamenepo chitsulo, dongo, mkuwa, siliva ndi golide, zonsezi zinaphwanyikaphwanyika ndipo zinakhala ngati mankhusu apamalo opunthirapo mbewu+ m’chilimwe. Mphepo inaziuluza moti sizinaonekenso.+ Koma mwala umene unamenya chifanizirocho unakhala phiri lalikulu ndipo linadzaza dziko lonse lapansi.+
36 “Maloto anu ndi amenewa ndipo kumasulira kwake tikuuzani mfumu.+
37 Inuyo mfumu, mfumu ya mafumu, inu amene Mulungu wakumwamba wakupatsani ufumu,+ mphamvu, ndi ulemerero,
38 inuyo amene Mulungu wakupatsani+ nyama zakutchire ndi mbalame zam’mlengalenga kulikonse kumene kuli anthu, amene Mulungu wakuikani kukhala wolamulira zonsezo, inuyo ndiye mutu wagolide.+
39 “Pambuyo panu padzabwera ufumu wina+ wotsikirapo kwa inu.+ Kenako padzabweranso ufumu wina wachitatu, wamkuwa, umene udzalamulira dziko lonse lapansi.+
40 “Ufumu wachinayi+ udzakhala wolimba ngati chitsulo.+ Popeza kuti chitsulo chimaphwanya ndi kupera china chilichonse, ufumuwo udzaphwanya ndi kuswa maufumu ena onsewa mofanana ndi chitsulo chimene chimaswa zinthu.+
41 “Popeza munaona kuti mapazi ndi zala zakumiyendo zinali zadongo la woumba mbiya losakanizika ndi chitsulo,+ ufumuwo udzakhala wogawanika,+ koma udzakhala wolimba pa zinthu zina ngati chitsulo. Zimenezi zili choncho chifukwa munaona kuti chitsulocho chinali chosakanizika ndi dongo lonyowa.+
42 Popeza zala zakumiyendo zinali zachitsulo chosakanizika ndi dongo, pa zinthu zina ufumuwo udzakhala wolimba koma pa zinthu zina udzakhala wosalimba.
43 Popeza munaona chitsulo chosakanizika ndi dongo lonyowa, mbali zake zina zidzasakanizika ndi ana a anthu koma sadzagwirizana monga mmene zilili zosatheka kuti chitsulo chisakanizike bwinobwino ndi dongo.
44 “M’masiku a mafumu amenewo,+ Mulungu wakumwamba+ adzakhazikitsa ufumu+ umene sudzawonongedwa ku nthawi zonse.+ Ufumuwo sudzaperekedwa kwa mtundu wina uliwonse wa anthu,+ koma udzaphwanya ndi kuthetsa maufumu ena onsewo,+ ndipo udzakhalapo mpaka kalekale.+
45 Zidzakhala choncho chifukwa munaona kuti mwala unadulidwa kuphiri koma osati ndi manja a munthu,+ ndipo unaphwanya chitsulo, mkuwa, dongo, siliva ndi golide.+ Inu mfumu, Mulungu Wamkulu+ wakudziwitsani zimene zidzachitike m’tsogolo.+ Maloto amenewa ndi odalirika ndipo kumasulira kwake ndi kokhulupirika.”+
46 Pamenepo Mfumu Nebukadinezara anagwada ndi kuwerama mpaka nkhope yake pansi, ndipo anapereka ulemu kwa Danieli. Iye analamulanso kuti Danieli apatsidwe mphatso ndipo amufukizire zofukiza zonunkhira.+
47 Mfumuyo inauza Danieli kuti: “Ndithudi Mulungu wa anthu inu ndi Mulungu wa milungu yonse,+ Ambuye wa mafumu onse+ ndiponso Woulula zinsinsi, chifukwa iwe wakwanitsa kuulula chinsinsi chimenechi.”+
48 Pa chifukwa chimenechi, mfumu inamukweza pa udindo Danieli+ ndipo inamupatsa mphatso zambiri. Inamuikanso kukhala wolamulira chigawo chonse cha Babulo+ ndiponso wamkulu wa akuluakulu a boma oyang’anira amuna onse anzeru a m’Babulo.
49 Ndipo Danieli anapempha mfumu kuti iike Sadirake, Mesake ndi Abedinego+ kuti akhale oyang’anira chigawo cha Babulo, ndipo mfumuyo inawaikadi. Koma Danieli anali kutumikira m’nyumba ya mfumu.+
Patsani ena
Patsani ena
Danieli 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=27&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NKHANI YA PACHIKUTO | KODI MUNGAKONDE KUPHUNZIRA BAIBULO?
N’chifukwa Chiyani Muyenera Kuphunzira Baibulo?
Kodi Mulungu anatilengeranji?
N’chifukwa chiyani timavutika komanso kufa?
Kodi m’tsogolomu mudzachitika zotani?
Kodi Mulungu amadera nkhawa za ine?
Kodi inunso nthawi zina mumakhala ndi mafunso amenewa? Ngati ndi choncho, dziwani kuti si inu nokha. Anthu ambiri amafuna atadziwa mayankho a mafunso amenewa ndi enanso ambiri. Koma kodi n’zotheka kupeza mayankho a mafunsowa?
Anthu ambiri angayankhe kuti inde n’zotheka, chifukwa anthuwa anapeza mayankho a m’Baibulo a mafunsowa. Ngati nanunso mukufuna kudziwa mayankho a mafunso amenewa, tikukulimbikitsani kuti muyambe kuphunzira Baibulo ndi a Mboni za Yehova kwaulere. *
Komabe ambiri amaona kuti sangapeze nthawi yophunzira Baibulo. Enanso amaona kuti kuphunzira Baibulo n’kovuta kwambiri. Pomwe ena amaopa kupangana ndi wa Mboni kuti aziwaphunzitsa Baibulo chifukwa amaona kuti zimenezi ziziwapanikiza. Koma ena salola kuti zimenezi ziwalepheretse kuphunzira Baibulo. Taonani zitsanzo zotsatirazi:
Mayi ena a ku England, dzina lawo a Gill, anati: “Ndili ku yunivesite ndinkaphunzira zokhudza Mulungu. Komanso ndinapempherapo m’chipembedzo chachisiki, chachibuda komanso m’matchalitchi osiyanasiyana. Koma sindinapeze mayankho a mafunso anga. Ndiyeno tsiku lina, wa Mboni za Yehova wina anabwera kunyumba kwathu. Wamboniyo anayankha mafunso anga onse pogwiritsa ntchito Baibulo. Chifukwa cha zimenezi ndinavomera kuti azindiphunzitsa Baibulo.”
Bambo ena a ku Benin, dzina lawo a Koffi, anati: “Ndinali ndi mafunso ambirimbiri, koma zimene abusa a kutchalitchi kwathu ankandiyankha, sizinkandigwira mtima. Koma wa Mboni wina anayankha mafunso anga onse pogwiritsa ntchito Baibulo. Atandifunsa ngati ndingakonde kuphunzira Baibulo kuti ndidziwe zambiri, ndinavomera.”
A José, a ku Brazil, anati: “Ndinkafuna nditadziwa zimene zimachitika munthu akamwalira. Ndinkakhulupirira kuti akufa angathe kuchitira anthu amoyo zinthu zoipa, komabe ndinkafuna nditadziwa zimene Baibulo limanena pa nkhaniyi. Choncho, ndinayamba kuphunzira Baibulo ndi mnzanga wina yemwe anali wa Mboni.”
Mayi ena a ku Mexico, dzina lawo a Dennize, anati: “Ndinkawerenga Baibulo koma sindinkalimvetsa. Kenako a Mboni za Yehova anabwera kwathu ndipo anandifotokozera momveka bwino maulosi angapo a m’Baibulo. Ndinkafuna kudziwa zambiri, choncho ndinavomera kuti azindiphunzitsa Baibulo.”
A Anju, a ku Nepal, anati: “Ndinkafuna kudziwa ngati Mulungu amandiganizira kapena ayi. Choncho, ndinaganiza zopemphera kwa Mulungu yemwe amatchulidwa m’Baibulo. Tsiku lotsatira, kunyumba kwathu kunabwera a Mboni ndipo atandipempha kuti ndiziphunzira nawo Baibulo, ndinavomera.”
Zimene anthuwa ananenazi zikutikumbutsa mawu a Yesu akuti: “Odala ndi anthu amene amazindikira zosowa zawo zauzimu.” (Mateyu 5:3) Mwachibadwa, anthufe timafuna kudziwa Mulungu ndipo Mulungu watipatsa Mawu ake, Baibulo. Choncho tiyenera kuphunzira Baibulo kuti timudziwe bwino Mulungu.
Koma kodi phunziro la Baibulo limachitika bwanji? Nanga kuphunzira Baibulo kungakuthandizeni bwanji? Mafunso amenewa ayankhidwa m’nkhani yotsatira.
^ ndime 8 Baibulo limati dzina la Mulungu ndi Yehova.


text:
25 FEBRUARY, 2016
NKHANI ZA PADZIKO LONSE
A Mboni za Yehova Padziko Lonse Ayamba Kugwira Ntchito Yoitanira Anthu ku Mwambo Wapachaka Wokumbukira Imfa ya Yesu
NEW YORK—Loweluka pa 27 February, a Mboni za Yehova padziko lonse adzayamba kugwira ntchito yapadera yoitanira anthu ku mwambo umene amauona kuti ndi wofunika kwambiri pa chaka. Mwambowu ndi wokumbukira imfa ya Yesu ndipo udzachitika pa 23 March. Bambo David A. Semonian, omwe amalankhula m’malo mwa Mboni za Yehova kulikulu lawo ku New York anati: “Pamwambowu padzakambidwa nkhani yofotokoza mmene imfa ya Yesu ilili yofunika masiku ano ngakhale kuti inachitika zaka 2000 zapitazo. Nkhaniyi idzafotokozanso mmene imfayi imatipatsira chiyembekezo cha mtsogolo. Tikufunitsitsa kuti anthu ambiri adzabwere n’cholinga choti adzapindule ndi malangizo a m’Baibulo omwe adzafotokozedwe pa mwambowu.”
A Mboni okwana 8 miliyoni padziko lonse adzagwira nawo ntchito yoitanira anthu ku mwambowu. Chaka chatha, anthu amene anapezeka pa mwambowu analipo pafupifupi 20 miliyoni
Lankhulani ndi:
David A. Semonian, Office of Public Information, tel. +1 718 560 5000


text:
NKHANI YA PACHIKUTO | KODI BAIBULO LILI NDI UTHENGA WOTANI?
“Tapeza Mesiya”
Patadutsa zaka 400 kuchokera pamene buku lomaliza la malemba a Chiheberi linamalizidwa kulembedwa, ulosi wa Mika wonena za Mesiya unakwaniritsidwa chifukwa Yesu anabadwa ndipo anabadwira ku Betelehemu. Patapita zaka zinanso 30, mu 29 C.E., mbali yoyamba ya ulosi wa Danieli yonena za kubwera kwa Mesiya inakwaniritsidwa. Yesu anabatizidwa ndipo Mulungu anamudzoza ndi mzimu woyera. Mesiya yemwe anali Mbewu komanso amene anthu ankamuyembekezera, anaonekera pa nthawi imeneyi.
Kungoyambira nthawi imeneyi, Yesu anayamba utumiki wake ‘wolengeza uthenga wabwino wa ufumu wa Mulungu.’ (Luka 8:1) Monga mmene maulosi ananenera, Yesu anali wachifundo ndipo ankadera nkhawa anthu ena. Mfundo zimene ankaphunzitsa zinali zothandiza komanso zosonyeza kuti anali wachikondi. Anachiritsanso anthu amene anali ndi “matenda amtundu uliwonse,” ndipo zimenezi zinasonyeza kuti ankathandizidwa ndi Mulungu. (Mateyu 4:23) Anthu amisinkhu yonse ankatsatira Yesu ndipo mumtima mwawo ankatsimikiza kuti: “Tapeza Mesiya”—Yohane 1:41.
Yesu analosera kuti Ufumu wake usanayambe kulamulira dziko lonse, padzikoli padzachitika nkhondo, zivomezi, ndiponso mavuto ena osiyanasiyana. Choncho analimbikitsa anthu onse kuti ‘akhale maso.’—Maliko 13:37.
Yesu anali munthu wangwiro ndipo nthawi zonse ankamvera Mulungu, komabe panali anthu ena amene ankadana naye omwe patapita nthawi anachititsa kuti aphedwe. Imfa yakeyi inakhala nsembe yoyenerera yomwe imatipatsanso mwayi wodzakhala ndi moyo m’Paradaiso mpaka kalekale. Izi ndi zimene Adamu ndi Hava anataya chifukwa cha kuchimwa kwawo.
Imfa ya Yesu inakwaniritsa ulosi ndipo kuukitsidwa kwake patatha masiku atatu kunakwaniritsanso ulosi wina. Ataukitsidwa, anaonekera kwa ophunzira ake oposa 500. Asanabwerere kumwamba, Yesu analamula otsatira ake kuti alalikire uthenga wabwino wonena za Ufumu wake kwa “anthu a mitundu yonse.” (Mateyu 28:19) Kodi otsatira a Yesu anagwira motani ntchito imeneyi?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
27 “Upange guwa lansembe la matabwa a mthethe, m’litali mikono isanu, ndipo m’lifupi mikono isanu. Guwalo+ likhale lofanana muyezo wake mbali zake zonse zinayi, ndipo msinkhu wake likhale mikono itatu.
2 Upange nyanga m’makona ake anayi. Nyanga+ zakezo zituluke m’makona akewo, ndipo ulikute ndi mkuwa.+
3 Kenako upange ndowa zake zochotsera phulusa losakanizika ndi mafuta, mafosholo ake, mbale zake zolowa, mafoloko aakulu, ndi zopalira moto zake. Ziwiya zake zonse uzipange ndi mkuwa.+
4 Upangenso sefa wa zitsulo zamkuwa zolukanalukana,+ ndipo pasefayo upange mphete zinayi zamkuwa m’makona ake anayi.
5 Ulowetse sefayo chapakati pa guwa lansembe, m’munsi mwa mkombero.+
6 Guwalo ulipangire mitengo yonyamulira ya mtengo wa mthethe, ndipo uikute ndi mkuwa.+
7 Mitengo yonyamulirayo uziilowetsa mumphetezo kumbali ziwiri za guwalo polinyamula.+
8 Upange bokosi lamatabwa losatseka pansi. Alipange mmene iye wakusonyezera m’phiri.+
9 “Ndiyeno upange bwalo+ la chihema chopatulika. Kumbali ya ku Negebu, chakum’mwera, bwalolo ulitchinge ndi mpanda wa nsalu za ulusi wopota wabwino kwambiri.+ Mpandawo ukhale mikono 100 m’litali mwake kumbali imodziyo.
10 Upangenso nsanamira zake 20 ndi zitsulo zamkuwa 20 zamphako zokhazikapo nsanamirazo. Tizitsulo tokolowekapo nsalu ndi mfundo zake zikhale zasiliva.+
11 Mpandawo kumbali yakumpoto, m’litali mwake ukhalenso momwemo. Nsalu yampandawo ikhale mikono 100 m’litali mwake, ndipo kukhale nsanamira 20 ndi zitsulo zamkuwa 20 zamphako zokhazikapo nsanamirazo. Tizitsulo tokolowekapo nsalu ndi mfundo zake zikhale zasiliva.+
12 M’lifupi mwa bwalolo, kumbali ya kumadzulo, mpanda wa nsaluwo ukhale mikono 50 kutalika kwake, ndipo kukhale nsanamira 10 ndi zitsulo 10 zokhazikapo nsanamirazo.+
13 Ndipo m’lifupi mwa bwalolo kumbali ya kum’mawa, kotulukira dzuwa, kukhale mikono 50.+
14 Kudzanja lamanja la chipata cha bwalolo, mpanda wa nsaluwo ukhale mikono 15 kutalika kwake. Kukhale nsanamira zitatu ndi zitsulo zitatu zokhazikapo nsanamirazo.+
15 Ndipo kudzanja lamanzere la chipata cha bwalolo kukhale nsalu za mpanda mikono 15. Kukhale nsanamira zitatu ndi zitsulo zitatu zokhazikapo nsanamirazo.+
16 “Pachipata cha bwalo pakhale nsalu yowomba m’litali mwake ikhale mikono 20, ya ulusi wabuluu, ubweya wa nkhosa wonyika mu utoto wofiirira, ulusi wofiira kwambiri ndi ulusi wopota, wabwino kwambiri.+ Pakhale nsanamira zinayi ndi zitsulo zinayi zokhazikapo nsanamirazo.+
17 Nsanamira zonse kuzungulira bwalo lonselo zikhale ndi mfundo zasiliva, ndipo tizitsulo tokolowekapo nsalu tikhale tasiliva, koma zitsulo zokhazikapo nsanamirazo zikhale zamkuwa.+
18 Bwaloli m’litali mwake likhale mikono 100,+ m’lifupi mwake mikono 50, ndipo msinkhu wake mikono isanu. Nsalu zake zikhale za ulusi wopota, wabwino kwambiri, ndipo zitsulo zake zokhazikapo nsanamira zikhale zamkuwa.
19 Ziwiya zonse zogwiritsa ntchito pa utumiki wonse wa pachihema chopatulika, zikhomo zonse za chihema, ndi zikhomo za bwalo zikhale zamkuwa.+
20 “Koma iwe, ulamule ana a Isiraeli kuti akupezere mafuta ounikira oyenga bwino kwambiri a maolivi, kuti nyale ziziyaka nthawi zonse.+
21 M’chihema chokumanako, kunja kwa nsalu yotchinga+ pafupi ndi Umboni, Aroni ndi ana ake azikhazika nyale pamalo ake, kuunikira pamaso pa Yehova,+ kuyambira madzulo mpaka m’mawa. Limeneli ndi lamulo kwa ana a Isiraeli+ kuti mibadwo yawo izichita zimenezi mpaka kalekale.+
Patsani ena
Patsani ena
Ekisodo 27
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=27&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D27%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi Anthu Oipa Akamwalira, Amakawotchedwa Kumoto?
Yankho la m’Baibulo
Anthu ambiri amakhulupirira kuti anthu oipa akamwalira amakawotchedwa kumoto, monga mmene chithunzi cha zipembedzo zosiyanasiyanachi, chikusonyezera. Komabe Baibulo limaphunzitsa zosiyana ndi zimenezi. Taonani mfundo zotsatirazi:
Akufa sadziwa chilichonse choncho sangamve kupweteka. “Kulibe kugwira ntchito, kuganiza zochita, kudziwa zinthu, kapena nzeru, ku Manda.”
—Mlaliki 9:10.
Nawonso anthu abwino amapita kumanda. Yakobo ndi Yobu, omwe anali anthu okhulupirika, ankayembekezera kuti akamwalira adzapita kumanda.
—Genesis 37:35; Yobu 14:13.
Malipiro a uchimo ndi imfa, osati kukawotchedwa kumoto. “Munthu amene wafa wamasuka ku uchimo wake.”
—Aroma 6:7.
Mulungu angaoneke wopanda chilungamo ngati angawotche anthu. (Deuteronomo 32:4) Adamu, yemwe anali munthu woyamba kulengedwa, atachimwa Mulungu anamuuza kuti: “Popeza ndiwe fumbi, kufumbiko udzabwerera.” (Genesis 3:
19) Mawu amenewa akanakhala abodza zikanakhala kuti Adamu atamwalira anapita kumoto.
Mulungu saganiza n’komwe zowotcha anthu oipa. Zimene anthu ena amakhulupirira kuti Mulungu amawotcha anthu oipa kumoto n’zosiyana ndi zimene Baibulo limaphunzitsa zoti “Mulungu ndiye chikondi.”
—1 Yohane 4:8; Yeremiya 7:31.
Onaninso
Kodi Pali Chiyembekezo Chotani Chokhudza Anthu Amene Anamwalira?
Kodi chimachitika n’chiyani munthu akamwalira? Kodi abale athu amene anamwalira tidzawaonanso?


text:
MUTU 115
Yesu Anachita Mwambo Womaliza wa Pasika
MATEYU 26:1-5, 14-19 MALIKO 14:1, 2, 10-16 LUKA 22:1-13
YUDASI ISIKARIYOTI ANAPATSIDWA NDALAMA KUTI APEREKE YESU
ATUMWI AWIRI ANAKONZA MALO OCHITIRA PASIKA
Yesu anamaliza kuphunzitsa komanso kuyankha mafunso a atumwi ake 4 pamene anali paphiri la Maolivi. Atumwiwo ankafuna kudziwa zimene zidzachitike pa nthawi ya kukhalapo kwake komanso dziko la Satana likadzatsala pang’ono kuwonongedwa.
Yesu anachita zinthu zambiri pa Nisani 11. N’kutheka kuti pa nthawi imene ankabwerera ku Betaniya kuti akagone ndi pamene anauza atumwi ake kuti: “Inu mukudziwa kuti pasika achitika pakangopita masiku awiri, ndipo Mwana wa munthu aperekedwa kuti akapachikidwe.”—Mateyu 26:2.
Zikuoneka kuti tsiku lotsatira lomwe linali Lachitatu, Yesu ndi atumwi ake anakakhala kwaokha. Chadzulo lake lomwe linali Lachiwiri, iye anali atadzudzula atsogoleri achipembedzo komanso kunena poyera zinthu zoipa zimene ankachita. Chifukwa chakuti atsogoleri achipembedzowa ankafuna kumupha, Yesu sanaonekere poyera pa Nisani 12. Anachita zimenezi kuti pasapezeke chinthu chomulepheretsa kukhala nawo pa mwambo wa Pasika limodzi ndi atumwi ake. Mwambowu unachitika madzulo a tsiku lotsatira pamene tsiku la Nisani 14 linkayamba.
Koma mwambo wa Pasika usanachitike ansembe aakulu ndi akulu anasonkhana m’bwalo la mkulu wa ansembe dzina lake Kayafa. Anthuwa anali atakhumudwa chifukwa Yesu ankanena poyera zinthu zoipa zimene iwowo ankachita. Anagwirizana “zoti agwire Yesu mochenjera ndi kumupha.” Kodi akanachita bwanji zimenezi? Iwo anakambirana kuti: “Tisadzamugwire pa chikondwerero, kuopera kuti anthu angadzachite chipolowe.” (Mateyu 26:4, 5) Ananena zimenezi chifukwa ankadziwa kuti anthu ambiri ankakonda Yesu.
Kenako atsogoleri achipembedzowo analandira mlendo. Iwo anadabwa kwambiri ataona kuti mlendoyo anali Yudasi Isikariyoti yemwe anali mtumwi wa Yesu. Satana ndiye anachititsa Yudasi kukhala ndi maganizo ofuna kupereka Mbuye wake. Ndiyeno Yudasi anawafunsa kuti: “Kodi mudzandipatsa chiyani ndikamupereka kwa inu?” (Mateyu 26:15) Atsogoleri achipembedzowa anasangalala kwambiri moti “anagwirizana kuti amupatse ndalama zasiliva.” (Luka 22:5) Kodi anamupatsa ndalama zingati? Anagwirizana zomupatsa ndalama 30 za siliva. Pa nthawiyo mtengo wogulira kapolo unali ndalama zokwana masekeli 30. (Ekisodo 21:32) Choncho polonjeza ndalama zimenezi, atsogoleriwo anasonyeza kuti ankadana kwambiri ndi Yesu ndipo ankamuona ngati munthu wamba. Ndiyeno Yudasi anayamba “kufunafuna mpata wabwino kuti amupereke kwa iwo popanda khamu la anthu pafupi.”—Luka 22:6.
Tsiku la Nisani 13 linayamba Lachitatu madzulo dzuwa litalowa ndipo linali tsiku la 6 komanso tsiku lomaliza kuti Yesu apezeke ku Betaniya. Tsiku lotsatira anamaliza kukonzekera zinthu zofunika pa mwambo wa Pasika. Anayenera kupeza mwana wa nkhosa kuti amuphe ndi kumuotcha wathunthu tsiku la Nisani 14 litayamba. Kodi ndani anakonza chakudyacho ndipo anakadyera kuti? Yesu sanauze aliyense za malo amene akadyere komanso amene akonze chakudyacho. Chifukwa chakuti Yudasi sankadziwa chilichonse pa nkhani imeneyi sakanauza akulu a ansembe chilichonse.
Zikuoneka kuti Lachinayi masana ndi pamene Yesu anatumiza Petulo ndi Yohane kuchokera ku Betaniya. Iye anauza ophunzira akewa kuti: “Pitani mukatikonzere pasika kuti tidye.” Ophunzirawo anafunsa Yesu kuti: “Kodi mukufuna tikakukonzereni kuti?” Iye anawauza kuti: “Mukalowa mumzinda, mwamuna wina wosenza mtsuko wa madzi akumana nanu. Mukamutsatire kunyumba imene akalowe. Ndipo mukauze mwininyumba imeneyo kuti, ‘Mphunzitsi akufunsa kuti: “Chipinda cha alendo chili kuti, mmene ine ndidyeremo pasika pamodzi ndi ophunzira anga?”’ Ndiyeno munthu ameneyo akakusonyezani chipinda chachikulu cham’mwamba chokonzedwa bwino. Mukakonzere mmenemo.”—Luka 22:8-12.
Mosakayikira mwini wake wa nyumbayo analinso wophunzira wa Yesu. Zikuoneka kuti mwini wake wa nyumbayo ankayembekezera kuti Yesu amupempha kuti achitire mwambo wa Pasikawo m’nyumba yake. Atumwi awiri aja atafika ku Yerusalemu, anapeza kuti zinthu zinalidi mmene Yesu anawauzira. Choncho ophunzirawo anaonetsetsa kuti mwana wankhosa komanso chakudya cha pa mwambo wa Pasika chokwana anthu 13, omwe ndi Yesu ndi atumwi ake 12, chakonzedwa.
Onaninso
Mulungu Anapulumutsa Ana a Isiraeli
Kodi Mulungu anagwiritsa ntchito bwanji Mose kuti akapulumutse ana a Isiraeli ku ukapolo wa ku Iguputo? Kodi cholinga cha chikondwerero cha pasika chinali chiyani?


text:
Kodi Zinenero Zathu Zinayambira pa “Nsanja ya Babele”?
“Yehova anawabalalitsa pamalopo, kuti afalikire padziko lonse lapansi. Zitatero, iwo anasiya pang’onopang’ono kumanga mzindawo. Mzindawo unatchedwa Babele, chifukwa kumeneko, Yehova anasokoneza chilankhulo cha anthu onse.”—Genesis 11:8, 9.
KODI nkhani imeneyi inachitikadi? Kodi n’zoona kuti anthu anangoyamba kulankhula zinenero zosiyanasiyana kamodzin’kamodzi mmene Baibulo limanenera? Anthu ena amatsutsa zimene Baibulo limanena pa nkhani ya mmene zinenero zinayambira komanso kufalikira. Munthu wina wolemba mabuku ananena kuti: “Nthano yonena za Nsanja ya Babele ndi imodzi mwa nkhani zosamveka.” Mphunzitsi wina wachiyuda ananena kuti nkhani ya Nsanja ya Babele ndi “yopeka ndipo cholinga chake n’kuyesa kufotokoza mmene zinenero zinayambira.”
Kodi n’chifukwa chiyani anthu sakhulupirira nkhani ya mzinda wa Babele? Chifukwa chakuti nkhaniyi siigwirizana ndi mfundo zina zimene iwo amakhulupirira za mmene zinenero zinayambira. Mwachitsanzo, olemba mabuku ena amanena kuti zinenero sizinayambe kamodzin’kamodzi koma zakhala zikusintha pang’onopang’ono kuchokera ku chinenero chimodzi. Anthu ena amakhulupirira kuti zinenero zoyambirira zinalipo zingapo ndipo poyamba anthu ankangogwiritsa ntchito zizindikiro koma kenako anayamba kulankhula mawu enieni. Mfundo zosiyana zimenezi zimapangitsa anthu ambiri kugwirizana ndi mawu amene katswiri wina, dzina lake W. T. Fitch, analemba m’buku lake kuti: “Mpaka pano tilibe yankho lomveka pa nkhaniyi.”—The Evolution of Language.
Kodi akatswiri ofukula zinthu za m’mabwinja komanso ofufuza ena apeza zotani pa nkhani ya mmene zinenero zinayambira komanso mmene zasinthira? Kodi zimene iwo apeza zikugwirizana ndi zimene anthu amanenazi, kapena zimagwirizana ndi zimene Baibulo limanena? Choyamba tiyeni tione zimene Baibulo limanena pa nkhaniyi.
KODI ZIMENEZI ZINACHITIKIRA KUTI KOMANSO LITI?
Baibulo limanena kuti kusokonekera kwa zinenero komanso kubalalikana kwa anthu kunachitikira “m’dera la Sinara,” lomwe kenako linayamba kudziwika kuti Babulo. (Genesis 11:2) Kodi zimenezi zinachitika liti? Baibulo limanena kuti “dziko lapansi linagawikana” m’masiku a Pelegi, yemwe anabadwa zaka pafupifupi 250 Abulahamu asanabadwe. Izi zikusonyeza kuti zimenezi zinachitika zaka 4,200 zapitazo.—Genesis 10:25; 11:18-26.
Akatswiri ena amanena kuti zinenero zonse za masiku ano, zinachokera ku chinenero chimodzi chakale chomwe amati ndi chinenero cha makolo athu ndipo anthu ankalankhula chinenerochi zaka 100,000 zapitazo. * Ena amati zinenero za masiku ano zimafanana ndi zimene zinkalankhulidwa zaka 6,000 zapitazo. Koma kodi akatswiri a zinenero angakwanitse bwanji kudziwa mmene anthu ankalankhulira zinenero zomwe panopo zinatha? Magazini ina inati: “Zimenezi ndi zovuta. Mosiyana ndi akatswiri a sayansi, akatswiri a zinenero sangathe kupeza zinthu zakale zimene zingawathandize kudziwa mmene anthu ankalankhulira kalelo.” Magaziniyi inawonjezeranso kuti akatswiri ena a zinenero amalemba mfundo zoti “akungoyerekezera.”—Economist.
Koma zoona zake n’zakuti zinthu zakale zimene zingatithandize kudziwa mmene anthu ankalankhulira zilipo. Kodi zinthu zimenezi zingatithandize bwanji kudziwa mmene zinenero zinayambira? Buku la The New Encyclopædia Britannica limati: “N’kutheka kuti zinthu zakale kwambirizi zinalembedwa zaka 4,000 kapena 5,000 zapitazo.” Kodi zinthu zimenezi zinapezeka kuti? Zinapezeka ku Mesopotamiya, pamalo pomwe kale panali mzinda wa Sinara. * Zinthu zimene zinapezekazi zimagwirizana ndi zimene zinalembedwa m’Baibulo.
ANTHU A ZILANKHULO ZOSIYANA AMAGANIZANSO MOSIYANA
Baibulo limanena kuti ku Babele, Mulungu ‘anasokoneza chilankhulo chawo, kuti asamamvane polankhula.’ (Genesis 11:7) Zimenezi zinachititsa kuti amene ankagwira ntchitoyo ‘asiye kumanga mzinda’ wa Babele ndipo anabalalika ‘n’kufalikira padziko lonse lapansi.’ (Genesis 11:8, 9) Choncho Baibulo silimanena kuti zinenero zonse zimene timayankhula masiku ano zinachokera ku chinenero chimodzi. Mmalo mwake limafotokoza kuti zinenero zambirimbiri zinayamba kamodzin’kamodzi ndipo chinenero chilichonse chinali ndi zonse zofunikira kuti anthu azimvana. Chinalinso ndi mawu okwanira ofotokozera mmene anthu akumvera, mmene akuganizira ndipo chinenero chilichonse chinali chosiyana kwambiri ndi chinzake.
Nanga bwanji zinenero za masiku ano? Kodi ndi zofanana kapena zosiyana? Katswiri wina wa maganizo, dzina lake Lera Boroditsky, anati: “Pamene akatswiri a zinenero ankafufuza zokhudza zinenero za masiku ano (pa dziko lonse pali zinenero zoposa 7,000, koma zimene zinafufuzidwa ndi zochepa chabe) anapeza kuti n’zosiyana kwambiri.” Ngakhale kuti zinenero za m’gulu limodzi zimafanana, zimasiyana ndi zinenero za m’gulu lina. Mwachitsanzo, Chinyanja ndi Chichewa ndi zofananirako koma n’zosiyana kwambiri ndi zinenero za m’gulu lina monga Chifulenchi ndi Chisipanishi.
Zinenero zimakhudza mmene anthu amaonera komanso kufotokozera zinthu monga mtundu wa chinthu, kuchuluka kwake, malo komanso mbali imene chili. Mwachitsanzo, m’chilankhulo china munthu akhoza kunena kuti: “Kachilombo kakuterani pankono wanu wamanja.” Koma m’chilankhulo china anganene kuti: “Kachilombo kakuterani pankono wanu wakum’mwera chakumadzulo.” Kusiyana kumeneku kungachititse kuti anthu asamamvane. N’chifukwa chake anthu amene ankamanga nsanja ya Babele analephera kupitiriza ntchitoyo chifukwa chosamvana.
KODI ZINENERO ZIMENE ZINAYAMBA PA NSANJA YA BABELE ZINALI ZENIZENI?
Kodi chinenero choyambirira chinkamveka bwanji? Baibulo limasonyeza kuti munthu woyambirira Adamu ankatha kulumikiza mawu kuti apange mayina a nyama komanso mbalame zonse. (Genesis 2:20) Adamu ananenanso ndakatulo yofotokoza mmene ankakondera mkazi wake. Mkaziyonso ananena momveka bwino malamulo amene Mulungu anawauza komanso zimene zingawachitikire akapanda kumvera malamulowo. (Genesis 2:23; 3:1-3) Zimenezi zikusonyeza kuti anthu amene ankalankhula chinenero choyambirira ankatha kulankhula bwinobwino komanso kufotokoza mmene akumvera.
Kusokonekera kwa zilankhulo kumene kunachitika pa Babele kunachititsa kuti anthu azilephera kumvana komanso kuti aziganiza ndi kuchita zinthu mosiyana. Komabe chinenero chilichonse chatsopano chinali ndi mawu okwanira ofotokozera zinthu zonse. Pasanapite nthawi yaitali, anthuwo ankatha kumanga mizinda yokongola, kupanga magulu amphamvu a asilikali komanso kuchita malonda ndi mayiko ena. (Genesis 13:12; 14:1-11; 37:25) Kodi akanatha kuchita zonsezi akanakhala kuti analibe mawu okwanira komanso malamulo a zilankhulo? Mogwirizana ndi zimene Baibulo limanena, chinenero choyambirira cha anthu komanso zinenero zimene zinayambika pa Nsanja ya Babele zinali ndi mawu onse okwanira ofotokozera zinthu.
Zimene akatswiri ofufuza apeza zikutsimikizira kuti mfundo imeneyi ndi yoona. Buku lina linati: “Chikhalidwe chilichonse cha anthu chomwe chinafufuzidwa, ngakhale chimene anthu amachiona kuti n’chotsalira, chili ndi chinenero chokhala ndi mawu onse ofunikira ngati mmene zililinso ndi zinenero za anthu a chikhalidwe chomwe anthu amachitenga kuti n’chotsogola.” (The Cambridge Encyclopedia of Language) N’zimenenso pulofesa wina wa pa koleji ya Harvard, dzina lake Steven Pinker, analemba m’buku lake kuti: “Palibe chinenero chotsalira.”
ANTHU AZIDZALANKHULA CHINENERO CHIMODZI
Pambuyo pa zonse zimene takambiranazi, kodi tinganene kuti zimene Baibulo limanena pa nkhaniyi ndi zoona? Anthu ambiri amavomereza kuti zimene Baibulo limanena kuti zinachitika pa Nsanja ya Babele ndi zomveka kwambiri.
Baibulo limanena kuti Yehova Mulungu anasokoneza chilankhulo cha anthu chifukwa anthuwo anachita zinthu zosiyana ndi zimene Mulungu ankafuna. (Genesis 11:4-7) Komabe, iye analonjeza kuti ‘adzapatsa mitundu ya anthu chilankhulo choyera kuti onse aziitanira pa dzina lake ndi kumutumikira mogwirizana.’ (Zefaniya 3:9) “Chilankhulo choyera” chimenechi ndi choonadi chopezeka m’Mawu a Mulungu ndipo chikuthandiza anthu apadziko lonse kuti akhale ogwirizana. Zimenezi zikusonyeza kuti m’tsogolomu Mulungu adzathetsa chisokonezo chimene chinachitika pa Nsanja ya Babele ndipo adzapatsa anthu chinenero chimodzi kuti azikhala mogwirizana.
^ ndime 8 Mfundo zimene anthu amanena zokhudza zinenero nthawi zambiri zimatsatira maganizo akuti anthu anachokera ku anyani. Kuti mudziwe zoona zake pa maganizo amenewa onani kabuku kachingelezi kakuti The Origin of Life—Five Questions Worth Asking, kofalitsidwa ndi Mboni za Yehova.
^ ndime 9 Akatswiri ofukula zinthu zakale apeza nsanja zazitali zokhala ndi masitepe ku Sinara. Baibulo limanena kuti anthu amene ankamanga nsanja ya Babele ankamangira njerwa, osati miyala, ndipo ankagwiritsa ntchito phula mmalo mwa matope. (Genesis 11:3, 4) Buku la The New Encyclopædia Britannica linanena kuti ku Mesopotamiya miyala inali “yosowa kwambiri, mwinanso sinkapezeka n’komwe,” pamene phula linkapezeka lambiri.


text:
KALE LATHU
‘Kungatalike Bwanji Ndipo Msewu Ungaipe Bwanji Ankafikako’
PA 26 MARCH, 1937, a Arthur Willis ndi a Bill Newlands anafika mumzinda wa Sydney ku Australia ali pa galimoto yawo yomwe inali fumbi lokhalokha. Iwo anali atatopa kwambiri ndipo panali patatha chaka kuchokera pamene anachoka mumzindawu. Anayenda mtunda wa makilomita 19,300 kuzungulira m’madera osiyanasiyana akumidzi m’dzikoli. Anthuwa sanali ofufuza zinthu kapena okaona malo. Koma anali apainiya akhama omwe ankafunitsitsa kulalikira uthenga wabwino m’madera akumidzi a ku Australia.
Mpaka chakumapeto kwa m’ma 1920 kagulu kochepa ka Ophunzira Baibulo * kankangolalikira m’mizinda ndi m’matauni a m’mbali mwa nyanja. Koma panalinso madera ena akumidzi ndipo anthu ake ankakhala motalikirana. Abale ankadziwa kuti otsatira a Yesu ayenera kulalikira “mpaka kumalekezero a dziko lapansi.” (Mac. 1:8) Choncho kuti akwaniritse mawu a Yesuwa, ankafunika kulalikiranso m’madera akumidziwo. Koma kodi akanakwanitsa bwanji? Iwo ankakhulupirira kuti Yehova awathandiza ndipo anayesetsa kugwira ntchitoyi.
APAINIYA ANALI AKALAMBULA BWALO
Mu 1929, abale a m’mipingo ya ku Queensland ndi ku Western Australia anapanga makalavani oti azigwiritsa ntchito pokalalikira kumadera akutali. Apainiya amphamvu ndi amene anapita, omwe akanatha kupirira kumadera ovutawo komanso kukonza magalimoto akawonongeka. Apainiyawa anafika m’madera akutali oti anali asanalalikidwepo.
Apainiya omwe analibe magalimoto anapita pa njinga. Mwachitsanzo, mu 1932, m’bale wina wa zaka 23 dzina lake Bennett Brickell anachoka ku Queensland n’kupita kukalalikira kumadera a kumpoto. Iye analalikirako kwa miyezi 5. Ponyamuka, anamangirira panjinga yake mabulangete, zovala, chakudya komanso mabuku ambiri. Matayala a njinga yake atawonongeka iye anapitirizabe ntchito yake ndipo sankakayikira kuti Yehova amutsogolera. Anakoka njinga yakeyo ulendo wa makilomita 320 kudutsa m’dera limene anthu ena m’mbuyomo anafa ndi ludzu. Pa zaka 30 zotsatira, m’baleyu anayenda makilomita ambirimbiri kuzungulira mu Australia ndipo ankayenda pa njinga yopalasa, yamoto komanso pa galimoto. Iye analalikira kwa Aaborijini ndipo anathandiza kukhazikitsa mipingo moti anthu ambiri ankamudziwa komanso kumulemekeza.
MAVUTO AMENE ANAKUMANA NAWO
Chiwerengero cha anthu a ku Australia ndi chochepa, makamaka m’madera akumidzi. Koma a Mboni ayesetsa kuti afikire anthu onse a m’dzikoli, ngakhalenso akumidzi.
M’bale Stuart Keltie ndi M’bale William Torrington anasonyeza kuti anali akhama kwambiri. Mu 1933, anapita kulalalikira m’tauni ya Alice Springs. Iwo anadutsa m’chipululu chachikulu komanso cha mchenga wokhawokha chotchedwa Simpson. Galimoto yawo itawonongeka, anapitirizabe ulendo wawowu pa ngamira ngakhale kuti a Keltie ankayendera mwendo wa thabwa. Khama la apainiyawa linathandiza kwambiri. Mwachitsanzo, iwo anakumana ndi Charles Bernhardt yemwe anali mwiniwake wa hotelo ina yotchedwa William Creek yomwe inali pasiteshoni ya sitima. Patapita nthawi a Bernhardt anakhala a Mboni ndipo anagulitsa hotelo yawo n’kuyamba upainiya. Iwo ankalalikira okhaokha kwa zaka 15 kumadera akumidzi a ku Australia omwe ndi otentha kwambiri.
Apainiyawo anafunika kulimba mtima kuti apirire mavuto osiyanasiyana. Mwachitsanzo, a Arthur Willis ndi a Bill Newlands, amene tawatchula koyambirira aja, anayenda ulendo wa makilomita 32 kwa milungu iwiri chifukwa choti kunagwa chimvula ndipo paliponse panali matope okhaokha. Msewu womwe anadutsa pa ulendowu unali ndi mchenga wambiri, miyala komanso ankawoloka mitsinje. Nthawi zina ankafunika kukankha galimoto yawo chifukwa inkatitimira mumchenga. Komanso galimoto yawo ikawonongeka ankayenda wapansi kapena pa njinga masiku angapo kuti akafike patauni yapafupi. Akakafika ankadikira milungu ingapo kuti zipangizo za galimoto zifike. Ngakhale kuti ankakumana ndi mavuto onsewa, iwo ankakhalabe osangalala. A Arthur Willis ananena mawu omwe ali mu Galamukani! ina akuti: “Kungatalike bwanji ndipo msewu ungaipe bwanji Mboni zake zinkafikako.”
M’bale Charles Harris anachita upainiya kwa nthawi yaitali n’kumalalikira kumadera akumidzi ndipo ankakumana ndi mavuto. Koma iye anati zimenezi zinamuthandiza kuti alimbitse ubwenzi wake ndi Yehova. M’baleyu anati: “Munthu akakhala wopanda katundu wambiri amakhala wosangalala. Ngati Yesu ankalolera kukhala opanda nyumba ndiye kuti nafenso tiyenera kuchita chimodzimodzi pakafunika kutero.” Chosangalatsa n’chakuti apainiya ambiri anachitadi zimenezi. Chifukwa cha khama lawo, uthenga wabwino unafika m’madera osiyanasiyana a ku Australia ndipo anthu ambiri anayamba kukhala kumbali ya Ufumu wa Mulungu.
^ ndime 4 Ophunzira Baibulo anayamba kudziwika ndi dzina loti Mboni za Yehova mu 1931.—Yes. 43:10.


text:
52 Zedekiya+ anali ndi zaka 21 pamene anayamba kulamulira,+ ndipo analamulira zaka 11 ku Yerusalemu.+ Mayi ake anali a ku Libina,+ ndipo dzina lawo linali Hamutali,+ mwana wa Yeremiya.2 Iye anapitiriza kuchita zoipa pamaso pa Yehova,+ mogwirizana ndi zonse zimene Yehoyakimu+ anachita.3 Zimene zinachitika ku Yerusalemu ndi ku Yuda zinakwiyitsa kwambiri Yehova ndipo anawachotsa pamaso pake.+ Kenako Zedekiya anapandukira mfumu ya Babulo.+4 Ndiyeno m’chaka cha 9 cha ufumu wa Zedekiya,+ m’mwezi wa 10, pa tsiku la 10 la mweziwo, Nebukadirezara mfumu ya Babulo pamodzi ndi gulu lake lonse lankhondo anabwera ku Yerusalemu+ kudzaukira mzindawo. Atafika anayamba kumanga misasa ndi khoma kuzungulira mzinda wonsewo.+5 Choncho mzindawo unazunguliridwa mpaka chaka cha 11 cha Mfumu Zedekiya.+6 M’mwezi wachinayi, pa tsiku la 9,+ njala inafika poipa kwambiri mumzindawo, ndipo anthu a m’dzikolo analibiretu chakudya.+7 Ndiyeno khoma la mzindawo linabooledwa,+ ndipo amuna onse ankhondo anayamba kuthawa.+ Iwo anatuluka mumzindawo usiku kudzera pachipata chimene chinali pakati pa makoma awiri, pafupi ndi munda wa mfumu,+ ndipo analowera njira yopita ku Araba. Apa n’kuti Akasidi atazungulira mzinda wonsewo.+8 Pamenepo gulu lankhondo la Akasidi linayamba kuthamangitsa mfumuyo+ ndipo Zedekiya anamupeza+ m’chipululu cha Yeriko. Zitatero gulu lonse lankhondo la Zedekiya linabalalika n’kumusiya yekha.+9 Kenako Akasidiwo anagwira mfumuyo n’kupita nayo ku Ribila,+ kwa mfumu ya Babulo,+ m’dziko la Hamati,+ kuti mfumu ya Babuloyo ikamuweruze.+10 Zitatero mfumu ya Babulo inapha ana aamuna a Zedekiya ku Ribila, iye akuona.+ Inaphanso akalonga onse a ku Yuda.+11 Mfumu ya Babulo inachititsa khungu Zedekiya+ ndipo kenako inamumanga ndi maunyolo amkuwa n’kupita naye ku Babulo.+ Kumeneko anamuika m’ndende mpaka tsiku la imfa yake.12 Ndiyeno m’mwezi wachisanu, pa tsiku la 10 la mweziwo, m’chaka cha 19 cha ulamuliro wa Mfumu Nebukadirezara+ ya Babulo, Nebuzaradani+ mkulu wa asilikali olondera mfumu, amene anali kutumikira mfumu ya Babulo, anabwera ku Yerusalemu.13 Iye anatentha nyumba ya Yehova,+ nyumba ya mfumu ndi nyumba zonse za mu Yerusalemu.+ Anatenthanso nyumba iliyonse ya munthu wotchuka.+14 Kenako gulu lonse lankhondo la Akasidi, lomwe linali ndi mkulu wa asilikali olondera mfumu uja, linagwetsa mpanda wonse wa Yerusalemu.+15 Anthu onyozeka pakati pa Ayudawo, anthu ena onse amene anatsala mumzindamo,+ anthu amene anathawira ku mbali ya mfumu ya Babulo ndi amisiri onse aluso, Nebuzaradani mkulu wa asilikali olondera mfumu, anawatenga kupita nawo ku ukapolo.+16 Ena mwa anthu onyozeka a m’dzikolo, Nebuzaradani mkulu wa asilikali olondera mfumu uja anawasiya kuti akhale olima minda ya mpesa ndi alimi ogwira ntchito mokakamizidwa.+17 Zipilala zamkuwa+ zimene zinali panyumba ya Yehova, zotengera zokhala ndi mawilo+ ndi chosungiramo madzi chamkuwa+ zimene zinali m’nyumba ya Yehova, Akasidi anaziphwanyaphwanya n’kutenga mkuwa wakewo kupita nawo ku Babulo.+18 Akasidiwo anatenganso ndowa, mafosholo,+ zozimitsira nyale,+ mbale zolowa,+ makapu ndi ziwiya zonse zamkuwa zimene ansembe anali kugwiritsira ntchito potumikira.+19 Mkulu wa asilikali olondera mfumu uja anatenga mabeseni,+ zopalira moto, mbale zolowa,+ ndowa zochotsera phulusa, zoikapo nyale,+ zikho ndi mbale zinanso zolowa zomwe zinali zagolide weniweni,+ komanso zomwe zinali zasiliva weniweni.+20 Koma panalibe amene anayeza kulemera kwa mkuwa wa zipilala ziwiri zija,+ chosungiramo madzi chimodzi chija,+ ng’ombe zamkuwa 12+ zija ndi zotengera zokhala ndi mawilo zimene Mfumu Solomo inapangira nyumba ya Yehova.+ Palibe amene anayeza kulemera kwa mkuwa wa ziwiya zonsezi.+21 Ponena za zipilalazo, chipilala chilichonse chinali chotalika mikono* 18,+ ndipo chinali kuzunguliridwa ndi chingwe chotalika mikono 12.+ Chipilala chilichonse chinali champhako ndipo kuchindikala kwake kunali kofanana ndi mphipi ya zala zinayi.22 Mutu wa chipilala chilichonse unali wamkuwa.+ Mutuwo kutalika kwake kunali mikono isanu,+ ndipo maukonde ndi makangaza* amene anazungulira mutuwo,+ onse anali amkuwa. Chipilala chachiwiri chinalinso ndi maukonde ofanana ndi amenewa komanso chinali ndi makangaza.+23 Makangaza amene anali m’mbali mwa zipilalazo analipo 96, ndipo makangaza onse amene anali pamaukondewo analipo 100.+24 Mkulu wa asilikali olondera mfumu uja anatenganso Seraya+ wansembe wamkulu, Zefaniya+ wansembe wachiwiri, ndi alonda atatu a pakhomo.+25 Mumzindawo anatengamo nduna imodzi ya panyumba ya mfumu imene inali kuyang’anira amuna ankhondo. Anatenganso amuna 7 kuchokera pa anthu amene ankatha kuonana ndi mfumu mwa amuna amene anali mumzindamo.+ Komanso anatenga mlembi wa mkulu wa asilikali yemwe anali kusonkhanitsa ankhondo a m’dzikolo, ndi amuna 60 mwa anthu a m’dzikolo amene anali mumzindawo.+26 Choncho, Nebuzaradani+ mkulu wa asilikali olondera mfumu anatenga anthuwa n’kupita nawo ku Ribila kwa mfumu ya Babulo.+27 Mfumu ya Babulo inapha anthu amenewa+ ku Ribila+ m’dziko la Hamati.+ Choncho Ayuda anachoka kudziko lawo n’kupita ku ukapolo.+28 Ziwerengero za anthu amene Nebukadirezara anawatenga kupita nawo ku ukapolo ndi izi: m’chaka cha 7 cha ulamuliro wake, anatenga Ayuda 3,023.+29 M’chaka cha 18 cha ulamuliro wa Nebukadirezara,+ anatenga anthu 832 kuchokera ku Yerusalemu.30 M’chaka cha 23 cha ulamuliro wa Nebukadirezara, Nebuzaradani mkulu wa asilikali olondera mfumu anatenga Ayuda 745 kupita nawo ku ukapolo.+Anthu onse amene anawatenga anali 4,600.31 Kenako, m’chaka cha 37 cha ukapolo wa Yehoyakini+ mfumu ya Yuda, m’mwezi wa 12, pa tsiku la 25 la mweziwo, chaka chimene Evili-merodaki mfumu ya Babulo anakhala mfumu, iye anakomera mtima Yehoyakini mfumu ya Yuda ndi kumutulutsa m’ndende.+32 Kenako anayamba kulankhula naye zinthu zabwino, ndipo anakweza ufumu wake kuposa mafumu ena amene anali naye limodzi ku Babulo.+33 Yehoyakini anavula zovala zake za kundende,+ ndipo nthawi zonse anali kudya chakudya+ pamaso pa mfumuyo masiku onse a moyo wake.+34 Tsiku lililonse ankapatsidwa chakudya kuchokera kwa mfumu ya Babulo, masiku onse a moyo wake. Anali kumupatsa chakudya chimenechi tsiku ndi tsiku mpaka imfa yake.+
Mawu a M'munsi
^ Mkono umodzi ndi wofanana ndi masentimita 44 ndi hafu.
^ “Makangaza” ndi mtundu wa chipatso. Ena amati chimanga chachizungu, mwina chifukwa choti njere zake zimaoneka ngati chimanga.